Al nouălea raport anual privind punerea în aplicare a Acţiunii comune a Consiliului din 12 iulie 2002 privind contribuţia Uniunii Europene la combaterea acumulării şi proliferării cu caracter destabilizator a armelor uşoare şi a armelor de calibru mic (2002/589/PESC)

(2010/C 000/01)

INTRODUCERE

În 2009, UE a continuat să promoveze chestiunea armelor de calibru mic şi a armamentului uşor în toate forurile multilaterale şi în dialogul său politic în cadrul instrumentelor internaţionale relevante, cum ar fi Programul de acţiune al ONU din 2001 pentru prevenirea, combaterea şi eradicarea comerţului ilicit cu arme de calibru mic.

În conformitate cu Concluziile Consiliului privind includerea unui articol privind armele de calibru mic şi armamentul uşor (SALW) în acordurile dintre UE şi statele terţe, adoptate în decembrie 2008, mai multe negocieri, inclusiv în privinţa unei clauze referitoare la SALW, s-au desfăşurat în 2009. În acest cadru, un element privind SALW a fost convenit cu China, Irak, Libia şi Coreea de Sud.

UE a continuat să acorde asistenţă statelor terţe, organizaţiilor internaţionale şi regionale în combaterea acumulării de SALW cu caracter destabilizator. Aceasta a inclus punerea în aplicare a unor proiecte în cadrul mai multor acţiuni comune şi decizii ale Consiliului, precum şi prin instrumente de dezvoltare şi cooperare şi prin proiecte sprijinite de statele membre ale UE la nivel naţional.

În 2009, UE a continuat să participe la procesul referitor la tratatul privind comerţul cu arme (TCA). Toate statele membre ale UE au votat în favoarea rezoluţiei din 2009 a Adunării generale a ONU referitoare la TCA, convocând o conferinţă internaţională pentru a negocia un tratat privind comerţul cu arme în 2012. De asemenea, UE a continuat să implice şi să încurajeze ţările terţe în susţinerea procesului, inclusiv prin punerea în aplicare a Deciziei 2009/42/PESC a Consiliului de promovare în rândul ţărilor terţe a procesului de elaborare a unui tratat privind comerţul cu arme, cu organizarea a cinci seminare regionale în 2009.

Strategia UE de combatere a acumulării ilicite şi a traficului ilicit de arme de calibru mic şi armament uşor (SALW), precum şi de muniţie aferentă, adoptată de Consiliul European la 15-16 decembrie 2005, oferă în continuare orientări strategice pentru activităţile UE şi ale statelor sale membre în domeniul SALW prin diferite instrumente disponibile.

Raportul a fost compilat ca parte a punerii în aplicare a Acţiunii comune 2002/589/PESC a Consiliului. Acesta acoperă activităţile întreprinse în 2009 şi este structurat în trei părţi, plus o anexă:

I. EFORTURI NAŢIONALE DE PUNERE ÎN APLICARE ÎN CURSUL ANULUI 2009

La 8 decembrie 2008, UE a adoptat Poziţia comună 2008/944/PESC. Adoptarea acestui instrument cu forţă juridică obligatorie a marcat încheierea oficială cu succes a unei revizuiri a codului şi a reprezentat un alt moment important în îmbunătăţirea standardelor UE de control al exporturilor. Poziţia comună constituie un instrument actualizat şi îmbunătăţit în mod semnificativ, care înlocuieşte codul de conduită. Aceasta include mai multe elemente noi, care aprofundează şi extind sfera de aplicare. Aceste elemente includ extinderea controalelor la brokeraj, operaţiuni de tranzit şi transferuri intangibile de tehnologie, precum şi punerea în aplicare a unor proceduri consolidate, în vederea armonizării politicilor de export ale statelor membre. Recunoscând responsabilitatea specială a statelor exportatoare de tehnologie şi echipament militar, statele membre şi-au demonstrat încă o dată hotărârea de a preveni exportul de tehnologie şi echipament militar care ar putea fi utilizate în scopuri nedorite, cum ar fi represiunea internă sau agresiunea la nivel internaţional, sau care ar putea contribui la instabilitatea regională.

I.A. Cooperare, coordonare şi schimb de informaţii între agenţiile administrative şi agenţiile de aplicare a legii

În cele ce urmează sunt prezentate contribuţiile furnizate de statele membre ale UE cu privire la eforturile naţionale depuse de acestea în 2009 pentru consolidarea cooperării între agenţiile administrative şi agenţiile de aplicare a legii responsabile de abordarea riscurilor reprezentate de comerţul ilicit şi acumularea excesivă de SALW:

AUSTRIA

Austria a susţinut în continuare cooperarea, coordonarea şi schimbul de informaţii între agenţiile administrative şi agenţiile de aplicare a legii. În cursul anului 2009, au fost organizate reuniuni interministeriale între Ministerul Afacerilor Europene şi Internaţionale, Ministerul Internelor, Ministerul Economiei şi Muncii şi Ministerul Apărării.

BULGARIA

Bulgaria a susţinut în continuare cooperarea interinstituţională, coordonarea şi schimbul de informaţii în scopul combaterii acumulării şi proliferării SALW, precum şi al prevenirii traficului ilicit.

REPUBLICA CEHĂ

Conform Legii nr. 122/1997 privind sistemul ministerelor şi autorităţilor centrale ale administraţiei de stat din Republica Cehă, astfel cum a fost modificată, controlul şi supravegherea armelor şi muniţiilor, comerţului, transferului, brokerajului cu arme şi acordării de licenţe pentru acestea, precum şi respectarea legilor, tratatelor, convenţiilor, decretelor şi regulamentelor sunt de competenţa următoarelor instituţii:

Ministerul Internelor

Ministerul Industriei şi Comerţului

Ministerul Apărării

Administraţia vămilor

Ministerul Afacerilor Externe este coordonator şi punct naţional de contact pentru legătura cu străinătatea şi cu organizaţiile internaţionale în aspecte legate de SALW, precum şi în aspecte care rezultă din angajamentele internaţionale ale Republicii Cehe.

CIPRU

În cadrul Inspectoratului General al Poliţiei din Cipru, a fost înfiinţată o arhivă naţională de arme, iar o bază de date electronică facilitează schimbul de informaţii în materie de SALW cu alte autorităţi competente din UE, cu organizaţii regionale şi cu ţări terţe.

DANEMARCA

Sistemul general în Danemarca

Ministerul Justiţiei din Danemarca administrează legislaţia daneză privind armele şi explozivii, care include de asemenea reglementările privind armele de calibru mic şi armamentul uşor.

Potrivit dispoziţiilor legislaţiei daneze privind armele şi explozivii, nu se pot importa, produce, achiziţiona, deţine sau purta arme şi muniţii în lipsa unei licenţe din partea ministrului justiţiei sau din partea persoanei autorizate de ministru să elibereze astfel de licenţe.

De asemenea, legislaţia prevede că niciun fel de arme sau de explozivi, inclusiv muniţii, nu pot fi exportate în absenţa unei licenţe specifice din partea ministrului justiţiei. Această dispoziţie include, de asemenea, armele de calibru mic şi armamentul uşor.

Ministrul justiţiei a autorizat inspectoratele de poliţie locale să elibereze unele dintre licenţele menţionate mai sus privind armele de calibru mic şi armamentul uşor (deţinerea de arme de foc etc.).

Baze de date şi registre

Poliţia daneză a înfiinţat o bază de date electronică centrală (Registrul de evidenţă a armelor al Poliţiei) în care toate persoanele autorizate să deţină arme de foc sunt înregistrate pe baza cererilor primite pentru permise de armă de foc şi a înregistrării achiziţiilor de puşti de vânătoare cu ţeavă lisă etc. Registrul conţine de asemenea informaţii privind armele pierdute sau furate.

Registrul de evidenţă a armelor al Poliţiei conţine toate informaţiile pertinente, inclusiv categoria şi tipul armei, fabricaţia, modelul, marcajul (numărul), calibrul şi caracteristicile speciale. Fiecare armă este înregistrată sub un număr de identificare specific. Poliţia poate dispune ca arma să fie marcată cu numărul de identificare în cazul în care arma nu este marcată din fabricaţie. Registrul include de asemenea informaţii de natură istorică care fac posibilă identificarea informaţiilor privind deţinătorii anteriori ai unei arme.

Informaţiile privind armele de foc pierdute etc. se raportează de asemenea Sistemului de informaţii Schengen (SIS).

Toate asociaţiile daneze ale purtătorilor de armă (rifle associations) trebuie, de asemenea, să întocmească propriile lor registre de evidenţă a armelor, care trebuie să includă informaţii privind totalitatea armelor de foc deţinute de asociaţie şi de membrii acesteia.

În plus, proprietarii de întreprinderi care deţin un permis pentru comerţul cu arme trebuie să păstreze o evidenţă şi – conform unor instrucţiuni precise din partea poliţiei – să raporteze periodic Registrului de evidenţă a armelor al Poliţiei cu privire la achiziţiile şi vânzările de arme ale acestora.

ESTONIA

În cursul anului 2009, Estonia a susţinut în continuare cooperarea, coordonarea şi schimbul de informaţii între ministerele şi agenţiile guvernamentale relevante. Sub auspiciile Ministerului Afacerilor Externe, s-au desfăşurat reuniuni cu reprezentanţi ai Ministerului Afacerilor Externe, Ministerului Apărării, Ministerului Economiei şi al Comunicaţiilor, Direcţiei Poliţiei de siguranţă, Direcţiei Impozite şi vămi şi Direcţiei de aplicare a legii din Estonia pentru a aborda chestiuni legate de controlul exporturilor, pentru a monitoriza şi evalua relevanţa legislaţiei actuale şi pentru a identifica dispoziţii caduce sau irelevante privind transferul de arme, echipament militar şi produse cu dublă utilizare. De asemenea, în noiembrie 2009 a fost organizat un seminar de sensibilizare de o zi privind controlul exporturilor (care s-a axat şi pe armele de calibru mic şi armamentul uşor) în cadrul Ministerului Afacerilor Externe. Evenimentul a fost conceput pentru sensibilizarea societăţii civile, a organizaţiilor neguvernamentale şi a diferite sectoare şi fabricanţi.

FINLANDA

Grupul de coordonare naţională a experţilor în arme de calibru mic şi armament uşor şi-a continuat lucrările în 2009. Grupul include reprezentanţi ai ministerelor implicate în controlul armelor, dezarmare şi neproliferarea SALW, precum şi reprezentanţi ai organizaţiilor neguvernamentale naţionale care abordează aceste probleme. Grupul dezbate, inter alia, politica finlandeză în materie de SALW, punerea în aplicare a dispoziţiilor şi a regulamentelor naţionale, regionale şi globale şi asistenţa bilaterală furnizată proiectelor privind SALW.

Comanda supremă a poliţiei finlandeze a fost separată de Ministerul Internelor, iar Consiliul Naţional Finlandez al Poliţiei a fost înfiinţat la 1 ianuarie 2010. Atribuţiile privind autorizarea armelor de foc pentru uz civil, precum şi supravegherea generală a Legii privind armele de foc au fost transferate Consiliului Naţional Finlandez al Poliţiei.

Supravegherea generală a Legii privind armele de foc este de competenţa Ministerului Internelor. Poliţia supraveghează respectarea legii în cauză. Poliţia de frontieră şi autorităţile vamale supraveghează respectarea legii în cauză în domeniile lor respective de competenţă.

SALW care sunt confiscate sau predate de bunăvoie statului sunt distruse dacă nu sunt predate în momentul colectării de către autorităţile statului. Aceste SALW sunt distruse prin secţionarea în bucăţi mici de către poliţie. Numărul total al armelor de foc distruse a fost de 6 338 în 2009, ceea ce reprezintă 97 la sută din totalul armelor de foc confiscate sau predate statului.

GERMANIA

Ameninţarea la adresa păcii, a securităţii şi a dezvoltării pe care o reprezintă acumularea şi proliferarea cu caracter destabilizator a armelor de calibru mic şi a armamentului uşor, inclusiv a muniţiei aferente, continuă să reprezintă un subiect de maximă preocupare. Germania s-a angajat în direcţia unei abordări globale privind combaterea şi contribuţia la stoparea acumulării şi a proliferării cu caracter destabilizator a armelor de calibru mic şi a armamentului uşor şi a muniţiei aferente. În urmărirea acestui obiectiv, Germania, în calitate de stat membru al Uniunii Europene, este ghidată de Strategia UE de combatere a acumulării ilicite şi a traficului ilicit de arme de calibru mic şi armament uşor (SALW), precum şi de muniţie aferentă, care a fost adoptată de Consiliul European la 15-16 decembrie 2005.

Ministerul Federal al Afacerilor Externe a organizat reuniuni periodice ale grupului de coordonare naţională în materie de SALW. La aceste reuniuni participă experţi în arme şi în controlul exporturilor din partea ministerelor, a administraţiei, a unităţii de control şi verificare a armelor militare şi a organizaţiilor neguvernamentale, în vederea examinării chestiunilor referitoare la armele de calibru mic şi armamentul uşor şi la muniţia aferentă. Grupul dezbate, inter alia, politica germană în materie de SALW în forurile internaţionale şi regionale, asistenţa multilaterală şi bilaterală, precum şi punerea în aplicare a dispoziţiilor şi a regulamentelor naţionale, regionale şi globale. Reuniunile sunt prezidate de un reprezentant al Ministerului Federal al Afacerilor Externe.

Au fost adoptate diferite iniţiative cu privire la cooperarea între organismele administrative şi agenţiile de aplicare a legii la nivel naţional. Acestea vizează legislaţia recent adoptată, dar şi revizuiri ale modalităţilor de funcţionare practică a legislaţiei existente. Măsurile de formare au constituit o componentă permanentă a acestor eforturi. În 2009, aceste iniţiative au inclus în special următoarele:

Germania a adoptat măsuri concrete pentru a pune în aplicare dispoziţiile Protocolului ONU împotriva fabricării şi traficului ilicit de arme de foc, de piese, elemente şi muniţie pentru acestea, adiţional la Convenţia Organizaţiei Naţiunilor Unite împotriva criminalităţii organizate transnaţionale, precum şi dispoziţiile Instrumentului internaţional care permite statelor să identifice şi să urmărească, în mod rapid şi fiabil, armamentul uşor şi armele de calibru mic ilicite. Prin amendamentele aduse Legii armelor care au rezultat din aceasta, marcarea armelor şi obligaţia de a ţine contabilitatea se extind şi la piesele esenţiale ale armelor şi, în consecinţă, este facilitată depistarea originii armelor la nivel internaţional.

GRECIA

Combaterea comerţului ilegal cu arme de calibru mic şi armament uşor constituie o prioritate principală a Ministerului pentru Protecţia Cetăţeanului şi a Inspectoratului General al Poliţiei din Grecia. Se depun toate eforturile posibile pentru reducerea, dacă nu eliminarea, acestui fenomen şi pentru consolidarea sentimentului de securitate în rândul cetăţenilor.

Obiectivul stabilit pentru anul 2009, conform politicii privind combaterea criminalităţii, a fost sporirea numărului de confiscări de SALW deţinute şi comercializate ilegal, prin elaborarea de către autorităţile poliţieneşti competente a unor planuri de acţiune specializate şi orientate. Eforturile noastre se concentrează pe două planuri:

(a) Măsuri pentru controlul comerţului legal cu SALW

Agenţia noastră administrează o bază de date electronică care constituie Autoritatea Naţională Centrală pentru schimbul de informaţii şi poate recepţiona sau transmite informaţii privind toate armele comercializate şi deţinute în mod legal. Această bază de date este actualizată în mod constant cu toate modificările privind statutul posesiei. Toate armele dispărute – indiferent dacă sunt pierdute, furate, înstrăinate, urmărite – sunt introduse în această bază de date pentru a fi confiscate sau utilizate ca probe în cadrul procedurilor penale şi pentru a fi identificate în cazul în care sunt depistate.

Baza de date conţine istoricul fiecărei arme, de la import până la ultimul său deţinător legal (registrul de evidenţă a armelor). În plus, această bază de date facilitează schimbul de informaţii privind SALW cu alte autorităţi din Grecia şi din străinătate. Un număr minim de controale lunare a fost stabilit pentru fiecare întreprindere care activează legal în comerţul cu arme. Datele controalelor sunt confruntate cu datele consemnate în baza de date electronică a agenţiei noastre.

(b) Măsuri pentru controlul comerţului ilegal cu SALW

UNGARIA

Ungaria a susţinut în continuare cooperarea interinstituţională, coordonarea şi schimbul de informaţii în scopul combaterii acumulării şi proliferării SALW, precum şi al prevenirii traficului ilicit. În cursul anului 2009 au avut loc reuniuni periodice ale reprezentanţilor Ministerului Afacerilor Externe, ai Ministerului Justiţiei şi Aplicării Legii şi ai altor agenţii.

IRLANDA

Departamentul pentru întreprinderi, comerţ şi ocuparea forţei de muncă, în calitate de autoritate de acordare a licenţelor pentru exportul de echipament militar şi cu dublă utilizare, a continuat punerea în aplicare a Legii privind controlul exporturilor din 2008.

Departamentul pentru afaceri externe a asigurat legătura pe parcursul anului cu Departamentul pentru transporturi pentru a se asigura că sunt perfect conştienţi de riscul transportului armelor ilicite pe calea aerului.

LUXEMBURG

În scopul coordonării internaţionale în domeniul armelor de calibru mic şi al armamentului uşor, Ministerul Afacerilor Externe a fost însărcinat cu gestionarea legăturilor cu celelalte state şi organizaţii.

MALTA

Poliţia, autorităţile vamale, Departamentul pentru comerţ şi Ministerul Afacerilor Externe s-au angajat într-un proces de cooperare şi schimb de informaţii. Toate mişcările privind importul şi exportul de arme implică un mecanism de coordonare între diferitele departamente astfel cum este prevăzut de legislaţia naţională relevantă.

POLONIA

Polonia a susţinut în continuare schimbul interinstituţional de informaţii în scopul prevenirii traficului ilicit.

PORTUGALIA

Au fost continuate eforturile pentru susţinerea cooperării, a coordonării şi a schimbului de informaţii între agenţiile de aplicare a legii în combaterea acumulării şi a proliferării armelor de calibru mic şi a armamentului uşor, precum şi în ceea ce priveşte prevenirea traficului ilicit. În 2009 au avut loc reuniuni periodice cu reprezentanţi din partea Ministerului Afacerilor Externe, a Ministerului Apărării şi a Ministerului Internelor.

SPANIA

În 2009, Spania a înregistrat progrese semnificative în punerea în aplicare a Programului de acţiune al ONU pentru prevenirea, combaterea şi eradicarea comerţului ilicit cu arme de calibru mic şi armament uşor (SALW) sub toate aspectele sale, precum şi în aplicarea instrumentului internaţional de marcare şi urmărire a SALW.

S-au desfăşurat activităţi de promovare a unei culturi a păcii şi de stabilire a unor standarde suplimentare pentru îmbunătăţirea controalelor şi au fost consolidate legăturile cu Biroul pentru probleme de dezarmare al ONU, cu Interpol, cu organizaţii regionale (OSCE, NATO) şi cu organizaţii neguvernamentale (atât interne, cât şi străine).

Diferitele departamente ministeriale însărcinate cu coordonarea acţiunilor şi a schimburilor de informaţii în materie de SALW şi de muniţii aferente au organizat reuniuni periodice cu privire la aceste chestiuni, în special în cadrul Comisiei interministeriale permanente pentru arme şi explozivi (CIPAE, două reuniuni lunare), al Comisiei interministeriale însărcinate cu comerţul exterior al produselor militare şi al produselor cu dublă utilizare (JIMDDU, o reuniune lunară), precum şi în cadrul grupurilor de lucru însărcinate cu identificarea şi combaterea traficului de SALW.

I.B. Legislaţia recent adoptată, revizuiri ale modalităţilor de funcţionare practică a legislaţiei existente

O serie de state membre au introdus legislaţie recent adoptată în 2009 sau se află într-un proces de revizuire a legislaţiei existente. Ultimele evoluţii includ:

AUSTRIA

În 2009 nu a fost introdus niciun act legislativ nou care să se refere în mod special la aspecte privind SALW.

Controalele privind exporturile de arme au fost îmbunătăţite substanţial prin Legea privind comerţul exterior din 2005 şi, ulterior, prin Regulamentul privind comerţul exterior din 2006. Aceste acte legislative de transpunere armonizează acordarea de licenţe cu dispoziţiile relevante ale Codului de conduită al UE privind exporturile de arme, conferindu-i acestuia un caracter obligatoriu pentru comercianţii austrieci. Mai mult, acestea definesc brokerii şi activităţile de brokeraj în conformitate cu Poziţia comună 2003/468/PESC a Consiliului privind controlul brokerajului cu armament.

Regulamentul austriac privind materialul de război şi lista echipamentelor militare altele decât materialul de război, stabilită de Ministerul Economiei, Familiei şi Tineretului, corespund Listei comune a Uniunii Europene cuprinzând produsele militare. În temeiul Legii privind comerţul exterior, articolele din Lista comună a UE cuprinzând produsele militare fac obiectul unei licenţe de export, de tranzit şi de brokeraj. Comerţul intracomunitar cu bunuri care figurează în Lista comună a UE cuprinzând produsele militare face obiectul unei proceduri de monitorizare, cu anumite excepţii. Nu se acordă asistenţă tehnică în legătură cu dezvoltarea, producţia, manipularea, funcţionarea, mentenanţa sau alte activităţi de întreţinere, depozitarea, testarea sau proliferarea sistemelor de arme convenţionale cu capacităţi militare, în următoarele cazuri: în cazul în care această asistenţă contravine măsurilor restrictive adoptate în temeiul poziţiilor comune ale UE sau al acţiunilor comune ale UE, al deciziilor OSCE sau al rezoluţiilor cu forţă juridică obligatorie ale Consiliului de Securitate al Organizaţiei Naţiunilor Unite.

De asemenea, un regulament aprobat de ministrul apărării enumără materialul de război şi alte arme care sunt luate în considerare în vederea distrugerii. Lista are la bază definiţiile UE şi ale OSCE.

Austria a desfăşurat o acţiune de sensibilizare cu privire la problemele pe care le ridică SALW cu ocazia „zilei deschise” organizate în cadrul Ministerului Afacerilor Europene şi Internaţionale la 26 octombrie 2009. Publicul a fost informat prin postere şi printr-un film documentar cu privire la impactul teribil al comerţului ilicit cu SALW.

BELGIA

Prin Decretul Regal (act executiv al guvernului federal) din 14 aprilie 2009, care modifică Decretul Regal din 24 aprilie 1997, au fost îmbunătăţite standardele de securitate şi siguranţă privind stocarea, depozitarea şi colectarea armelor de foc şi a muniţiei deţinute de comercianţi, colecţionari şi proprietari de arme. Pentru fiecare clasă de arme şi muniţii sunt impuse standarde specifice de securitate a depozitării. Noul decret regal include norme noi de securitate privind posesia, expunerea, depozitarea la domiciliu şi transportul armelor de foc. Aceste măsuri trebuie să intre în vigoare până la 25 aprilie 2010.

REPUBLICA CEHĂ

În ceea ce priveşte legislaţia naţională privind SALW, muniţiile şi armele convenţionale, în anii anteriori au fost adoptate actele legislative naţionale relevante. În plus, regulamente de punere în aplicare, care controlează exporturile, importurile, tranzitul, transferul şi brokerajul, sunt adoptate de autorităţile guvernamentale pentru a permite aplicarea riguroasă, consecventă şi fără probleme a actelor legislative corespunzătoare. Politica globală a Guvernului Republicii Cehe, inclusiv în privinţa ordinii de drept, este compatibilă şi în deplină conformitate cu directivele relevante ale UE, dreptul internaţional, convenţiile, tratatele, precum şi obligaţiile şi angajamentele care rezultă.

La 5 ianuarie 2009, Guvernul Republicii Cehe a aprobat Decretul guvernamental nr. 10, care a însărcinat ministerele şi autorităţile de stat relevante să pregătească amendamente privind un sistem unificat de tratament în privinţa produselor sensibile, inclusiv SALW şi muniţiile.

În cursul anului 2009 au fost adoptate şapte amendamente la legile existente, patru dintre acestea au intrat în vigoare în 2009, trei dintre acestea sunt încă în curs de examinare, preconizându-se intrarea lor în vigoare în 2010.

Cele mai importante legi şi regulamente:

Legea nr. 38/1994 Rep.1 privind reglementarea comerţului extern cu material militar, astfel cum a fost modificată

(aşa-numita „Lege privind comerţul extern cu material militar”)

Legea nr. 156/2000 privind verificarea armelor de foc, a muniţiilor şi a dispozitivelor pirotehnice, astfel cum a fost modificată (aşa-numita „Lege privind verificarea armelor de foc”)

Legea nr. 594/2004 privind punerea în aplicare a unui regim comunitar pentru controlul exporturilor, transferului, serviciilor de intermediere şi tranzitului de produse şi tehnologii cu dublă utilizare, astfel cum a fost modificată

Legea nr. 156/2009 privind tratamentul produselor care pot fi utilizate în scopuri de apărare şi securitate, astfel cum a fost modificată

Legea nr. 220/2009 privind modificările şi amendamentele aduse Legii nr. 38/1994

Decretul nr. 332/2009 privind punerea în aplicare a Legii nr. 38/1994, astfel cum a fost modificată

Legea nr. 484/2008 privind amendamentele aduse Legii nr. 119/2002 privind armele de foc şi muniţiile (aşa-numita „Lege privind armele”).

CIPRU

Exportul, tranzitul şi retransferul de SALW sunt reglementate prin Ordinul ministerial 257/2005 – modificat prin Ordinul ministerial 165/2008 – privind exportul de echipament militar. Ordinul anterior menţionat se aliniază la Codul de conduită al UE privind exportul de arme şi la declaraţia relevantă a Consiliului din 13 iunie 2000 (2000/C 191/01). În acest sens, Ministerul Comerţului, Industriei şi Turismului din Cipru este autoritatea competentă în ceea ce priveşte emiterea tuturor licenţelor de export, retransfer (reexport) şi tranzit pentru SALW, în timp ce Serviciul de vămi şi accize este responsabil de aplicarea controlului exporturilor, în conformitate cu dispoziţiile legislaţiei vamale.

În plus, importul, achiziţionarea, deţinerea şi transportul de SALW sunt reglementate de Legea 113(1)/2004 „privind armele de foc şi alte arme decât cele de foc”, care se aliniază la Directiva 91/477 CEE a Uniunii Europene (astfel cum a fost modificată) şi la Declaraţia Consiliului 2000/C191/01. Această lege prevede interzicerea fabricării de SALW de către cetăţenii sau persoanele a căror reşedinţă se află în Republica Cipru, cu excepţia cazurilor în care aceştia deţin licenţe valabile în acest scop, eliberate de şeful Poliţiei. Această licenţă se acordă cetăţenilor în anumite condiţii, cum ar fi, inter alia, absenţa sancţiunilor penale în cazierul solicitantului şi un examen medical guvernamental.

În plus, producerea, deţinerea, depozitarea şi comercializarea în mod ilegal de SALW sunt reglementate de Legea 113(I)2004, care prevede pedepse cu închisoare de până la 15 ani şi/sau amenzi în valoare de 42 715 EUR pentru încălcarea dispoziţiilor sale.

DANEMARCA

La 12 iunie 2008, Parlamentul danez a adoptat o nouă lege cu scopul de a consolida eforturile de combatere a deţinerii de arme ilicite în locuri publice. În Codul penal danez a fost introdusă o nouă dispoziţie, conform căreia pedeapsa maximă pentru deţinerea, transportul sau utilizarea de arme ilicite – în anumite circumstanţe agravante – în locuri publice este cu închisoare de 4 ani.

La 1 octombrie 2004 a intrat în vigoare o nouă lege conţinând norme privind transportul de arme între ţări terţe (şi anume altele decât Danemarca). Normele interzic transportul de arme etc. către ţări care intră sub incidenţa unui embargo privind armele impus de ONU, UE sau OSCE. De asemenea, este interzis transportul între ţările terţe care nu au eliberat licenţele necesare de import şi export.

În plus, la 14 iunie 2005, Parlamentul danez a adoptat o lege care introduce, printre altele, brokerajul de arme. În conformitate cu această lege, în absenţa unei licenţe din partea ministrului justiţiei sau a persoanei autorizate de respectivul ministru, este interzisă negocierea sau organizarea, în calitate de broker, de tranzacţii care implică transferul de arme sau materiale conexe, astfel cum sunt definite în legislaţia daneză privind armele şi explozivii, între ţările din afara UE. De asemenea, este interzisă cumpărarea sau vânzarea unor astfel de arme şi materiale conexe ca parte a unui transfer între ţări din afara UE sau organizarea unui astfel de transfer de către deţinătorul armelor şi materialelor conexe. Interdicţia nu se aplică activităţilor efectuate în alt stat membru al UE sau în afara UE de către persoane a căror reşedinţă se află în străinătate. Legea transpune Poziţia comună 2003/468/PESC a Consiliului din 23 iunie 2003 privind controlul brokerajului cu armament.

ESTONIA

În 2009, au fost aduse amendamente minore la Legea armelor, care stabileşte temeiurile juridice şi procedurile pentru manipularea armelor şi muniţiilor, acordarea permiselor de utilizare a armelor şi muniţiilor în scopuri civile, utilizarea armelor şi muniţiilor în scopuri civile şi scoaterea acestora din uz civil, cerinţele pentru poligoanele de tragere închise şi deschise, precum şi bazele şi procedurile pentru exercitarea supravegherii statale în aceste domenii pentru a fi în deplină conformitate cu reglementările Uniunii Europene privind comerţul cu arme şi pentru a clarifica dreptul străinilor de a deţine arme.

Procesul de modificare şi adaptare a Legii armelor continuă şi în prezent, în vederea asigurării conformităţii cu Directiva Parlamentului European şi a Consiliului privind controlul achiziţionării şi al deţinerii de arme (2008/51/CE).

În cursul anului 2009 nu au fost introduse alte modificări privind chestiuni legate de SALW.

Estonia se află într-un proces de revizuire a Legii actuale privind mărfurile strategice; cu toate acestea, în cursul anului 2009 nu au fost aduse modificări.

FINLANDA

Au fost adoptate măsuri legislative pentru punerea în aplicare la nivel naţional a cerinţelor Directivei Parlamentului European şi a Consiliului de modificare a Directivei 91/477/CEE a Consiliului privind controlul achiziţionării şi al deţinerii de arme (2008/51/CE). O propunere legislativă (Proiect de lege al guvernului 106/2009) a fost prezentată Parlamentului spre aprobare.

FRANŢA

Franţa şi-a continuat lucrările privind punerea în aplicare a dispoziţiilor Protocolului Organizaţiei Naţiunilor Unite privind armele de foc, în vederea intrării în vigoare a Directivei 2008/51/CE din 21 mai 2008.

În legătură cu adoptarea listei militare a Aranjamentului de la Wassenaar ca listă naţională de referinţă pentru controlul exporturilor de arme, Franţa şi-a adaptat reglementările privind armele de calibru mic şi armamentul uşor.

UNGARIA

În cursul anului 2009 nu a fost adoptat niciun act legislativ nou privind chestiuni legate de SALW. Ungaria a pus în aplicare Poziţia comună 2008/944/PESC a Consiliului de definire a normelor comune care reglementează controlul exporturilor de tehnologie şi echipament militar.

LETONIA

Dispoziţiile Poziţiei comune 2008/944/PESC a Consiliului UE de definire a normelor comune care reglementează controlul exporturilor de tehnologie şi echipament militar, adoptată la 8 decembrie 2008, au fost integral încorporate în legislaţia naţională a Republicii Letonia.

În decembrie 2009, Cabinetul de Miniştri a adoptat noile reglementări nr. 1665 „Procedurile prin care sunt emise sau refuzate licenţele şi alte documente privind controlul mărfurilor strategice”, prin care se pun în aplicare criteriile prevăzute în poziţia comună pentru revizuirea cererilor de licenţe pentru produsele incluse pe Lista comună a Uniunii Europene cuprinzând produsele militare.

Legea privind circulaţia mărfurilor cu semnificaţie strategică din 19 iulie 2007 a fost modificată în martie 2009 prin dispoziţii privind echipamentele pentru activităţi operaţionale întreprinse de către instituţii de aplicare a legii.

Au fost introduse câteva amendamente minore la legislaţia naţională existentă datorită modificărilor structurale din diferitele instituţii implicate în procesul de control al mărfurilor strategice în cursul anului 2009.

Reglementările privind Lista naţională de mărfuri şi servicii cu semnificaţie strategică cuprinzând lista mărfurilor care urmează să facă obiectul controlului, în plus faţă de cele incluse în Regulamentul (CE) nr. 1334/2000 al Consiliului UE şi cele din Lista comună a Uniunii Europene cuprinzând produsele militare, au fost modificate la 24 noiembrie 2009 prin dispoziţii privind camere de supraveghere utilizate în activităţi operaţionale întreprinse de către instituţii de aplicare a legii.

În 2009, Ministerul Apărării a adoptat noi „reglementări privind armele”, care stabilesc cerinţe unificate pentru circulaţia armelor în cadrul forţelor armate naţionale. Procesul de ţinere a evidenţelor contabile şi de definire a condiţiilor de depozitare a fost optimizat, a devenit mai transparent, definind principii de bază ale controlului la toate nivelurile forţelor armate naţionale.

Sunt în curs de elaborare noi reglementări privind manipularea armelor, pentru a încorpora norme ale Directivei 2008/51/CE a Consiliului UE din 21 mai 2008 de modificare a Directivei 91/477/CEE a Consiliului UE.

LITUANIA

În iunie 2009, Lituania a desfăşurat un seminar de informare pentru sectorul industriei şi comunitatea academică privind reglementările şi politicile în materie de control al exporturilor, inclusiv prevenirea traficului ilicit de arme de calibru mic şi armament uşor.

Lituania a actualizat periodic Lista statelor către care exportul sau tranzitul de bunuri incluse pe Lista comună a Uniunii Europene cuprinzând produsele militare este interzis şi cu privire la care brokerajul în negocierile sau tranzacţiile cu bunurile incluse pe Lista comună a UE este interzis, pentru a reflecta modificările intervenite în măsurile restrictive privind echipamentul militar impuse de către Consiliul de Securitate al ONU sau de către Uniunea Europeană.

LUXEMBURG

În cursul anului 2009 nu a fost introdus niciun act legislativ nou special dedicat SALW.

Legea din 15 martie 1983 privind armele şi muniţiile, precum şi Regulamentul mare-ducal din 31 octombrie 1995 privind importul, exportul şi tranzitul de arme, muniţii şi materiale destinate uzului militar şi de tehnologii aferente constituie temeiul juridic pertinent în domeniu. Acestea sunt publicate în „Mémorial”, Monitorul Oficial al Marelui Ducat al Luxemburgului. O revizuire a legislaţiei existente se află în desfăşurare.

Arme interzise

În conformitate cu articolul 4 din Legea din 15 martie 1983 privind armele şi muniţiile, sunt interzise importul, producerea, modificarea, repararea, achiziţionarea, cumpărarea, deţinerea, depozitarea, transportul, portul, înstrăinarea, vânzarea, exportul şi comercializarea anumitor arme şi muniţii. Cu toate acestea, prin derogare de la acest articol, ministrul justiţiei poate acorda o autorizaţie, şi anume pentru:

Această autorizaţie poate fi supusă condiţiei ca armele enumerate mai sus să nu poată servi altor scopuri decât cele menţionate anterior.

Luxemburgul nu posedă un sistem naţional de marcare utilizat la fabricarea şi/sau importul de arme de calibru mic. Nu există uzine de fabricare a armelor în Marele Ducat. Armurierii şi comercianţii de arme şi muniţii trebuie să ţină un registru care trebuie să consemneze intrarea şi ieşirea armelor, împreună cu modelul, calibrul şi numărul de fabricaţie al fiecărei arme, precum şi numele şi adresa furnizorului şi numele şi adresa persoanei care a achiziţionat arma. Registrul trebuie, de asemenea, să indice numărul şi data de eliberare a autorizaţiei ministeriale. Acesta trebuie prezentat în cazul oricărei solicitări din partea reprezentanţilor autorităţilor publice. Armurierilor şi comercianţilor de arme li se poate solicita eliberarea unei copii a registrului către ministrul justiţiei. Cantităţile maxime de arme şi muniţii pe care armurierii şi comercianţii de arme sunt autorizaţi să le păstreze în stoc sunt fixate de către ministrul justiţiei.

În cazul unor revolte, întruniri suspecte sau al unor atingeri aduse liniştii publice, ministrul justiţiei poate dispune închiderea sau evacuarea tuturor magazinelor sau a depozitelor de arme şi muniţii şi transferarea conţinutului acestora către un loc indicat de către acesta.

Încălcarea dispoziţiilor Legii din 15 martie 1983 se pedepseşte cu închisoare de la opt zile până la cinci ani.

Controlul exporturilor

O cerere de export trebuie depusă la departamentul pentru arme de foc interzise, la care se ataşează o copie a documentului de identitate al cumpărătorului.

Solicitanţii trebuie, de asemenea, să ataşeze fie – în cazul statelor membre ale UE – un document care confirmă acordul prealabil al statului de reşedinţă al cumpărătorului, fie – pentru ţările din afara UE – o copie a autorizaţiei eliberate de respectivul stat membru în vederea achiziţionării armei de foc.

Autorizaţia emisă permite cumpărătorului să intre propriu-zis în posesia armei de foc respective de la vânzător şi să o transporte la frontiera luxemburgheză. Având în vedere că această autorizaţie este valabilă numai în Luxemburg, cumpărătorul trebui să se intereseze în statul de reşedinţă dacă este necesară o altă autorizaţie în temeiul legislaţiei statului respectiv.

Trebuie obţinută o licenţă de export de la Biroul de Licenţe din cadrul Ministerului Afacerilor Externe.

În cadrul şi în aplicarea Directivei 91/477/CEE privind controlul achiziţionării şi deţinerii de arme (articolul 11), Luxemburgul comunică celorlalte state membre vizate autorizaţiile de export către teritoriile lor corespunzătoare care au fost acordate.

Biroul de Licenţe poate solicita ca cererile de tranzit de arme, muniţii, materiale destinate în special uzului militar şi de tehnologii aferente să fie însoţite de un document prin care autorităţile competente din ţara de provenienţă a mărfurilor să ateste că exportul către ţara de destinaţie indicată este autorizat.

Cererile de licenţă de export şi de tranzit trebuie să fie însoţite de un angajament, semnat de către solicitant, de a exporta sau tranzita marfa conform cererii de licenţă. După fiecare expediere a mărfurilor acoperite de o licenţă de export, exportatorul va trebui să furnizeze Biroului de Licenţe, în termen de trei luni, dovada sosirii acestora în ţara de destinaţie autorizată şi a oferirii spre consum a acestora de către importator.

Dovada se face fie prin documentul eliberat de către administraţia vămilor din ţara importatoare care stabileşte că mărfurile exportate au fost declarate pentru consum, fie prin orice alt document care stabileşte preluarea directă a acestor mărfuri de către autoritatea calificată din ţara importatoare sau de către orice operator mandatat de aceasta.

Distrugerea armelor

Metoda utilizată în Luxemburg (de către armată, poliţie şi administraţia vămilor) este distrugerea prin secţionare. Această distrugere este asigurată de armurăria serviciilor respective. Metalele secţionate sunt puse într-un container şi sunt ulterior transportate de către responsabilii armurăriei la o întreprindere siderurgică unde – în prezenţa unor martori – aceste metale decupate sunt topite în furnale electronice. Ulterior este întocmit un proces-verbal.

ŢĂRILE DE JOS

În ceea ce priveşte actele legislative privind armele de calibru mic şi armamentul uşor, Ţările de Jos nu au făcut modificări majore în 2009. Ţările de Jos se află într-un proces de pregătire a legislaţiei de punere în aplicare pentru Directiva 2008/51/CE a UE şi protocolul privind armele TOC.

PORTUGALIA

Au fost întreprinse următoarele iniţiative:

ROMÂNIA

În 2009, Lista cuprinzând produsele militare supuse regimului de control al exporturilor a fost actualizată şi modificată în conformitate cu Lista Uniunii Europene şi a Aranjamentului de la Wassenaar (HG nr. 1607/2009).

SLOVACIA

În ceea ce priveşte punerea în aplicare la nivel naţional a Acţiunii comune a UE privind SALW şi a Programului UE pentru prevenirea şi combaterea traficului ilicit de arme convenţionale şi cu privire la legislaţia privind SALW în Slovacia, în 2009 a intrat în vigoare un nou cadru juridic, care reglementează importul, exportul, transferul, acordarea de licenţe, brokerajul şi deţinerea de arme şi echipamente pentru uz militar, de arme de calibru mic şi armament uşor, de componente ale acestora, precum şi de muniţii aferente.

Consiliul Naţional al Republicii Slovace a adoptat două legi. Legea nr. 179/1998 a fost modificată integral prin noua Lege nr. 403/2009 care permite transferul responsabilităţii privind acordarea licenţelor de la Ministerul Economiei la Ministerul Apărării.

Legea nr. 292/2009 stabileşte un regim global pentru controlul comerţului, care se aplică tuturor categoriilor de arme de calibru mic şi armament uşor, cu excepţia celor destinate uzului militar.

SLOVENIA

Legea de modificare a Legii privind armele a fost adoptată în 2004 (Jurnalul Oficial al Republicii Slovenia nr. 61/2000, 73/2004). Ultima modificare a Legii privind armele din iulie 2004 prevede din nou o perioadă de tranziţie de un an pentru amnistierea şi legalizarea armelor; brokerajul cu arme a fost clasificat, de asemenea, ca un segment al comerţului cu arme. Ultima lege de modificare a Legii privind armele a fost adoptată în 2009. Legea prevede, de asemenea, legalizarea într-un interval de 3 luni (până la 14 februarie 2010). Legea este pe deplin armonizată cu Directiva 2008/51/CE a Consiliului din 21 mai 2008.

În 2004, Codul penal (Jurnalul Oficial al Republicii Slovenia nr. 63-2167/1994 şi 95-4208/2004) a fost modificat prin definirea şi sancţionarea brokerajului în tranzacţii care implică arme, a oferirii de arme şi prin extinderea pedepsei cu închisoare prevăzute pentru forma de bază a acestei infracţiuni de la trei la cinci ani de închisoare. Legea de modificare a Codului penal din 2009 (Jurnalul Oficial al Republicii Slovenia nr. 39/2009) a adus elemente noi privind infracţiunea referitoare la producerea ilegală şi comerţul ilegal cu arme sau materiale explozive.

Există două alineate noi, alineatul (3): În cazul în care infracţiunea de la alineatul anterior implică arme de foc individuale sau o cantitate minoră de muniţie pentru astfel de arme de foc, făptuitorul este condamnat la închisoare de până la un an; şi alineatul (4): Persoanele care falsifică sau distrug, înlătură sau modifică în mod ilegal marcajele armelor de foc fac obiectul aceleiaşi sancţiuni ca cea menţionată la alineatul anterior.

Portul, păstrarea şi întreţinerea armelor de către persoane oficial autorizate în cadrul Administraţiei penitenciarelor din Republica Slovenia sunt reglementate prin reglementările privind portul, depozitarea şi întreţinerea armelor în cadrul Administraţiei penitenciarelor (Monitorul Oficial al Republicii Slovenia, p. 11418-11424). Capitolul 2, de la articolul 2 la articolul 17, din reglementări stabileşte modalităţile de manipulare, depozitare şi protecţie a armelor. Articolul 17 prevede că directorul general numeşte persoanele însărcinate cu preluarea şi furnizarea armelor, depozitarea şi întreţinerea acestora atunci când nu sunt utilizate şi cu ţinerea unor registre speciale. Articolele 4 şi 5 prevăd că armele trebuie depozitate în incinte adecvate securizate împotriva accesului neautorizat, furtului, incendiilor şi altor pericole sau utilizări abuzive. Registrele cu armele de serviciu deţinute de către persoanele autorizate din cadrul penitenciarelor (gardieni) sunt reglementate prin reglementările privind portul, depozitarea şi întreţinerea armelor în cadrul Administraţiei penitenciarelor. Ofiţerii şi şefii (wardens) unităţilor de organizare internă (penitenciare) sunt responsabili cu supravegherea. Numărul de arme în stoc este revizuit cel puţin o dată pe an în cadrul inventarului anual. Administraţia penitenciarelor păstrează, de asemenea, o evidenţă centrală a armelor de serviciu, care este actualizată instantaneu, iar o dată la trei ani persoana autorizată din cadrul sediului principal întreprinde o acţiune de verificare privind păstrarea şi întreţinerea armelor de serviciu.

SPANIA

În cursul anului 2009 nu a fost introduse reglementări noi special dedicate SALW.

Temeiul juridic relevant este reprezentat de Legea 53/2007 din 28 decembrie 2007 privind controlul comerţului exterior cu echipament de apărare şi produse cu dublă utilizare, care a intrat în vigoare la 29 ianuarie 2008, şi de Decretul Regal (Real Decreto) 2061/2008 din 12 decembrie 2008, care dezvoltă normele de punere în aplicare menţionate în Legea 53/2007.

Legea ţine seama în mod explicit de Poziţia comună 2008/944/PESC din 8 decembrie 2008 de definire a normelor comune care reglementează controlul exporturilor de tehnologie şi echipament militar, precum şi de criteriul adoptat de OSCE pentru operaţiunile de export referitoare la SALW.

Alte norme aplicabile controlului armelor de foc, muniţiilor aferente şi explozivilor sunt Decretul Regal 137/1993 din 29 ianuarie 1993 de adoptare a regulamentului privind armele de foc şi Decretul Regal 230/1998 din 16 februarie 1998 de adoptare a regulamentului privind explozivii.

Această legislaţie face trimitere la şi respectă ansamblul normelor adoptate de către Uniunea Europeană, al dispoziţiilor Programului de acţiune şi al rezoluţiilor adoptate de Adunarea generală a Organizaţiei Naţiunilor Unite (AGONU), inclusiv aplicarea instrumentului internaţional de marcare şi urmărire a SALW, precum şi protocolul adiţional la Convenţia împotriva criminalităţii organizate transnaţionale (adoptată de AGONU la 31 mai 2001) împotriva traficului ilicit de arme de foc, de piese, elemente şi muniţie pentru acestea, cunoscut sub denumirea de „Protocolul ONU privind armele de foc”.

Spania este, de asemenea, parte la Convenţia privind recunoaşterea reciprocă a marcajelor de identificare a armelor şi la normele Comisiei internaţionale permanente (CIP) şi adoptă în normele sale interne deciziile luate în contextul convenţiei respective.

REGATUL UNIT

În 2009, guvernul a finalizat modificările legislative rezultate în urma revizuirii din 2007 a legislaţiei secundare, introduse în temeiul Legii privind controlul exporturilor din 2002. Ordinul privind controlul exporturilor din 2008, care a intrat în vigoare la 6 aprilie 2009, a consolidat cele trei ordine anterioare privind exportul şi comerţul: Ordinul din 2003 privind (controlul) exportul(ui) de mărfuri, transferul(ui) de tehnologie şi furnizarea (furnizării) de asistenţă tehnică, astfel cum a fost modificat; Ordinul din 2008 privind comerţul cu mărfuri (categoriile de mărfuri supuse controlului), care a înlocuit Ordinul din 2003 privind (controlul) comerţul(ui) cu mărfuri şi a introdus o structură pe trei niveluri pentru controlul schimburilor comerciale; şi Ordinul din 2004 privind comerţul cu mărfuri supuse controlului (destinaţiile sub embargo). Noul ordin a reunit astfel controalele Regatului Unit privind exportul produselor militare şi paramilitare, controlul produselor naţionale cu dublă utilizare şi controalele privind schimburile comerciale, şi anume controale privind implicarea Regatului Unit în circulaţia – sau în organizarea sau facilitarea circulaţiei – produselor militare şi a altor produse între două ţări de pe continent.

I.C. Formarea administraţiei, a agenţiilor de aplicare a legii, a organelor judiciare

Următoarea secţiune include eforturile şi iniţiativele naţionale întreprinse de către statele membre ale UE în domeniul formării administraţiilor naţionale.

MALTA

Formarea administraţiei şi a agenţiilor de aplicare a legii figurează anual în curriculumul agenţiei respective.

POLONIA

În plus, în martie 2009, în cadrul Ministerului Afacerilor Externe a fost organizat un seminar de sensibilizare privind controlul exporturilor (inclusiv chestiunea armelor de calibru mic şi a armamentului uşor). Evenimentul a fost conceput pentru sensibilizarea producătorilor şi exportatorilor de arme şi echipament militar.

SPANIA

În 2009, diferitele agenţii spaniole de aplicare a legii au continuat să organizeze, ca şi în anii precedenţi, cursuri şi ateliere privind cadrul penal în domeniul armelor de foc şi al explozivilor şi privind aplicarea tehnologiilor informaţiei în controlul acestora. Au fost de asemenea organizate seminare periodice de sensibilizare cu privire la cadrul juridic care se aplică prevenirii şi luptei împotriva traficului ilicit de SALW, cu obiectivul de a menţine şi aprofunda cunoştinţele agenţilor însărcinaţi cu aceste chestiuni.

REGATUL UNIT

Ca parte a campaniei extinse a guvernului de sensibilizare privind controlul exporturilor pentru industria Regatului Unit, în cursul anului 2009 în întreaga ţară s-au desfăşurat 42 de seminare şi cursuri de formare, la care au participat peste 820 de persoane din 340 de organizaţii. Deşi nu au fost special dedicate SALW, acestea au evidenţiat consecinţele exportului de mărfuri supuse controlului fără o licenţă corespunzătoare.

Aceste seminare şi cursuri au inclus: ateliere destinate începătorilor, şi anume cei care nu au experienţă în materie de control al exporturilor; seminare de nivel intermediar, acoperind o serie de chestiuni care au inclus tehnologia de export, diferitele tipuri de licenţe disponibile, respectarea de către societăţi a legislaţiei în materie de control al exporturilor şi a listelor de control ale Regatului Unit; un seminar privind licenţele deschise şi respectarea; un nou seminar privind controlul revizuit al schimburilor comerciale şi o serie de ateliere privind clasificările listei de control, precum şi seminare privind „îmbunătăţirea cererilor de licenţă” prin utilizarea sistemului on-line SPIRE de cereri de licenţă.

Au fost organizate cursuri de formare la faţa locului pentru 16 societăţi. Anul trecut, personalul Organizaţiei de control al exporturilor (ECO) a oferit, de asemenea, o serie de prezentări pentru alte departamente guvernamentale cum ar fi Administraţia financiară şi vamală a Regatului Unit (HM Revenue and Customs) şi UKTI (Organizaţia pentru comerţ şi investiţii a Regatului Unit), asociaţii comerciale şi conferinţe.

I.D. Alte iniţiative sau activităţi

DANEMARCA

La intervale periodice se acordă aşa-numita imunitate, prin care armele ilicite pot fi predate poliţiei fără ca persoana să fie acuzată de încălcarea Legii privind armele şi explozivii.

Ultima acţiune în acest sens pentru predarea armelor ilicite s-a desfăşurat în mai-iunie 2009, ocazie cu care un număr total de 8 085 de arme au fost predate poliţiei.

În 2009, poliţia naţională daneză a desfăşurat în continuare o anchetă intensă vizând rockeri şi membri ai grupărilor criminale, printre altele în scopul de a descoperi şi a aduce în faţa justiţiei cazurile de deţinere ilicită de arme. În cadrul confruntărilor între diferiţi membri ai grupărilor criminale – sau între persoanele asociate acestora – au fost folosite arme în câteva ocazii.

În 2009, Centrul Naţional de Servicii Criminalistice a primit un total de 2 831 de arme spre examinare. Poliţia naţională daneză nu deţine informaţii cu privire la cantitatea de arme confiscată de la membrii grupărilor criminale.

ESTONIA

În 2009, prefecturile de poliţie au lansat peste tot în ţară campanii de eliminare a armelor şi muniţiilor ilegale, destinate colectării armelor deţinute de civili în mod ilegal. Scopul acestor campanii a fost creşterea gradului de sensibilizare în rândul populaţiei civile cu privire la obligaţiile legale legate de deţinerea de arme de foc, reducerea cantităţii de arme şi muniţii ilegale şi sporirea securităţii societăţii. Un număr total de 92 de arme de foc au fost colectate de la cetăţeni prin intermediul acestor campanii. Toate armele colectate şi confiscate sunt distruse.

FRANŢA

Franţa şi-a continuat politica de transparenţă privind exportul de arme, în special în ceea ce priveşte SALW, prin publicarea raportului său anual adresat Parlamentului privind exporturile franceze de arme.

Franţa a început examinarea la nivel naţional a abordării franceze a „dezarmării, demobilizării şi reintegrării” şi a conceptului de „violenţă armată”.

GRECIA

Tabel cu explozivii şi armele confiscate în 2009:

ITALIA

În decembrie 2009, a fost introdus un sistem informatizat numit SPACE. Atunci când va fi pe deplin operaţional, acesta va permite urmărirea electronică a fiecărei arme de foc destinate pieţei civile, fabricată, importată, exportată sau deţinută de societăţi sau resortisanţi italieni.

În 2009, forţele armate italiene au distrus peste 15 000 de arme de calibru mic şi armament uşor, identificate ca excedent, pe teritoriul Italiei.

MALTA

Un număr total de 97 de arme/arme de foc au fost distruse în 2009.

POLONIA

În cursul anului 2009 au fost reţinute un număr total de 3 932 de arme şi au fost distruse 1 103.

ROMÂNIA

Din decembrie 2009, Agenţia Naţională de Control al Exporturilor s-a reorganizat ca Direcţia Generală ANCEX în cadrul Ministerului Afacerilor Externe.

În cursul anului 2009, autoritatea naţională pentru regimul de control al exporturilor de arme şi produse cu dublă utilizare a fost integrată în cadrul Ministerului Afacerilor Externe (HG nr. 1423/2009).

Ministerul Afacerilor Externe/DG ANCEX este responsabil(ă) de sistemul de control al exporturilor în România (cadrul juridic, acordarea de licenţe, aplicare, informarea sectorului industriei, transparenţă).

SLOVACIA

Republica Slovacă dispune de legislaţia adecvată şi a instituit măsurile administrative necesare pentru a controla producţia, deţinerea, marcarea şi comercializarea armelor de calibru mic şi a armamentului uşor. Sistemul de control eficace al exporturilor le permite autorităţilor respective să identifice şi să monitorizeze circulaţia armelor în orice moment pe teritoriul Republicii Slovace.

Acest sistem susţine în mod eficace combaterea traficului ilicit de arme convenţionale în Republica Slovacă.

În 2009, a fost lansată pentru a doua oară o campanie pentru amnistierea armelor de foc. Amnistia generală pentru toate persoanele care deţin în mod ilegal arme de calibru mic şi armament uşor a intrat în vigoare în noiembrie 2009. În temeiul amnistiei, persoanele pot înregistra orice arme de calibru mic şi armament uşor la autorităţile de poliţie fără sancţiuni sau urmărire penală şi fără explicaţii privind originea armei şi modul de achiziţionare. Obiectivul eforturilor guvernului este de a oferi o şansă persoanelor care deţin arme neînregistrate şi ascunse de a le preda fără sancţiuni. Amnistia generală este valabilă timp de 6 luni.

SPANIA

Coordonate de către Inspectoratul central pentru arme de foc şi explozivi al Gărzii Civile (Guardia Civil), serviciile specializate spaniole au confiscat 227 de arme de foc ilegale (159 dintre acestea provenind din ţările din spaţiul Schengen, iar 68 din ţări care nu aparţin spaţiului Schengen) în 2009. În prezent, autorităţile spaniole deţin un total de 286 247 de arme de foc de toate tipurile, dintre care 19 452 au fost deja selecţionate pentru a fi scoase la licitaţie, iar 32 933 pentru a fi distruse.

În 2009, 24 589 de inspecţii au fost efectuate de aceste servicii, care au dus la iniţierea a 742 de proceduri împotriva fabricanţilor, a armurierilor, a persoanelor fizice sau a companiilor de pază-securitate; dintre care 151 aveau legătură cu armele de foc şi 591 cu explozivi. Membrii administraţiei vamale întreprind, de asemenea, acţiuni periodice în aeroporturi şi în porturi în cadrul depistării de infracţiuni în aceste domenii.

II. EFORTURI INTERNAŢIONALE DE PUNERE ÎN APLICARE ÎN CURSUL ANULUI 2009

II.A. Măsuri de combatere a acumulării şi proliferării armelor de calibru mic şi a armamentului uşor şi de prevenire a traficului ilicit de arme convenţionale

II.A.1. Asistenţa financiară, tehnică şi de altă natură acordată programelor şi proiectelor relevante conduse de ONU, alte organizaţii internaţionale sau regionale şi ONG-uri

II.A.1.1.1. Acţiuni şi proiecte susţinute de Uniunea Europeană: susţinerea instrumentelor internaţionale şi regionale

Susţinerea Programului de acţiune al ONU privind SALW

UE a continuat să susţină punerea în aplicare a Programului de acţiune al ONU privind SALW. În pregătirea următoarei reuniuni din 2010 a reuniunii bienale a statelor şi a Conferinţei de revizuire din 2012, UE a început examinarea acţiunilor şi a proiectelor specifice care urmează să fie elaborate în sinergie cu ONU-ODA şi cu alţi donatori în vederea consolidării şi îmbunătăţirii punerii în aplicare a celor mai relevante instrumente internaţionale în domeniul SALW. O decizie a Consiliului în sprijinul ONU-ODA urmează să fie adoptată în prima jumătate a anului 2010 şi va include acţiuni în sprijinul deplinei puneri în aplicare a:

Susţinerea procesului de elaborare a tratatului privind comerţul cu arme

Ca parte a angajamentului său pentru promovarea unui viitor TCA pe lângă statele terţe, UE a adoptat şi a pus în aplicare în 2009 Decizia 2009/42/PESC a Consiliului de promovare în rândul ţărilor terţe a procesului de elaborare a unui tratat privind comerţul cu arme, adoptată de Consiliu în ianuarie 2009. Obiectivul deciziei Consiliului este de a spori gradul de conştientizare a actorilor naţionali şi regionali, a statelor membre ale Organizaţiei Naţiunilor Unite, a societăţii civile şi a industriei cu privire la dezbaterile internaţionale actuale referitoare la TCA, precum şi de a promova dezbaterile în rândul statelor membre ale Organizaţiei Naţiunilor Unite, în special al celor care nu fac parte din GEG (Grupul de experţi guvernamentali).

În cursul anului 2009, cinci seminare regionale pentru Africa de Vest şi de Nord, America şi zona Caraibilor, Orientul Mijlociu, Asia şi, respectiv, Africa de Sud şi de Est s-au desfăşurat la Dakar la 28-29 aprilie 2009, Ciudad de México la 18-19 iunie 2009, Amman la 28-29 iulie 2009, Kuala Lumpur la 13-14 octombrie 2009 şi Addis Abeba la 10-11 decembrie 2009. Nivelul de participare la seminare a fost remarcabil atât în termeni calitativi, cât şi cantitativi. Aceste evenimente au oferit participanţilor ocazia de a dobândi cunoştinţe mai aprofundate privind chestiunile abordate de un viitor TCA, precum şi de a discuta aspecte regionale specifice în pregătirea dezbaterii ONU cu privire la TCA.

Evenimente secundare au fost, de asemenea, organizate în marja reuniunii din iulie a Grupului de lucru deschis pentru TCA şi în cadrul Primului comitet al AGONU la 20 octombrie 2009, pentru a prezenta statelor membre ale ONU rezultatele preliminare obţinute în cursul primelor patru seminare prevăzute în decizia Consiliului.

Susţinerea Uniunii Africane

În 2009, UE a susţinut Uniunea Africană în elaborarea unei strategii a UA privind SALW prin finanţarea unui expert. Comitetul director ad-hoc al Uniunii Africane a început examinarea proiectului de strategie privind SALW în vederea unei posibile adoptări în 2010. Adoptarea unei strategii a UA privind SALW ar consolida eforturile UE de instituire a unei arhitecturi a păcii şi securităţii şi ar consolida angajamentul său privind combaterea acumulării ilicite şi a traficului ilicit de SALW.

UE şi Uniunea Africană, cu sprijinul Ministerului Afacerilor Externe din Italia şi în colaborare cu Institutul pentru afaceri internaţionale din Italia, Institutul pentru Studii de Securitate al Uniunii Europene şi Chatham House, au organizat la Roma o conferinţă de trei zile privind „Punerea în aplicare a parteneriatului UE-Africa pentru pace şi securitate”, cu un accent special pe chestiuni privind SALW şi provocări specifice Africii. Rezultatele acestei conferinţe au contribuit la elaborarea proiectului de strategie a UA privind SALW.

Promovarea Poziţiei comune a UE privind exporturile de arme (fostul Cod de conduită)

UE şi statele membre continuă să sprijine, prin Acţiunea comună specifică 2008/230/PESC a Consiliului, intensificarea controlului exporturilor şi promovarea principiilor şi criteriilor Codului de conduită privind exporturile de arme (în prezent poziţia comună) în rândul ţărilor terţe prin acordarea de asistenţă financiară şi tehnică, inter alia, în ceea ce priveşte elaborarea legislaţiei naţionale şi interpretarea şi punerea în aplicare a criteriilor acestui cod, precum şi prin promovarea măsurilor de îmbunătăţire a coerenţei şi a transparenţei. În acest cadru, trei seminare de informare pentru Ucraina, ţările din Balcanii de Vest şi Caucazul de Sud au avut loc la Kiev la 23-24 aprilie 2008, Tirana la 3-5 iunie 2009 şi Tbilisi la 27-28 octombrie 2009, organizate de preşedinţiile cehă şi suedeză.

În 2009, UE a convenit de asemenea să continue activităţile de informare pentru beneficiarii acţiunii comune de mai sus şi a finalizat şi adoptat în decembrie 2009 Decizia 2009/1012/PESC a Consiliului. Pe lângă seminarele de informare în ţările sau regiunile beneficiare, noua decizie a Consiliului prevede schimburi de personal cu o durată de maximum o lună vizând funcţionarii din ţările candidate UE beneficiare pe lângă autorităţile relevante ale ţărilor UE şi vizite efectuate de funcţionari din ţările UE în birourile autorităţilor relevante din ţările beneficiare.

II.A.1.1.2. Acţiuni şi proiecte susţinute de Uniunea Europeană: susţinerea activităţilor legate de SALW în ţări/regiuni terţe

Ucraina

În temeiul Deciziei 2005/852/PESC a Consiliului, UE şi-a luat angajamentul de a pune la dispoziţia Agenţiei NATO pentru Întreţinere şi Aprovizionare (NAMSA) 1 milion de EUR pentru achiziţionarea de echipament şi distrugerea SALW în Ucraina, ca o contribuţie la prima fază a unui proiect de 12 ani al Parteneriatului pentru Pace al NATO. În timp ce prima fază a proiectului a avut ca scop distrugerea a 400 000 de SALW, 1 000 de MANPADS (sisteme portabile de apărare antiaeriană) şi 15 000 de tone de muniţie în Ucraina, distrugerea SALW şi a muniţiei a cunoscut o încetinire, având în vedere că autorităţile ucrainene relevante nu au pus la dispoziţie întreaga cantitate de 400 000 de SALW a căror distrugere a fost stabilită în prealabil. Până în prezent au fost distruse 130 000 de SALW.

În urma unei serii de demersuri, autorităţile din Ucraina au adoptat în iulie 2009 decizia necesară pentru a relua distrugerea SALW şi a muniţiei în Ucraina, în cadrul proiectului Fondului de asistenţă al Parteneriatului pentru Pace al NATO. Se preconizează că acest lucru va avea drept rezultat distrugerea suplimentară a 54 500 de SALW şi a 6 000 de tone de muniţie. În cadrul deciziei Consiliului menţionate anterior, UE contribuie la reluarea distrugerii celor 54 500 de SALW suplimentare, asigurând astfel utilizarea eficientă a fondurilor alocate.

Balcanii de Vest

UE a continuat să sprijine eforturile de demilitarizare în domeniul SALW, în special prin pregătirea unei noi decizii a Consiliului în sprijinul Centrului de coordonare pentru Europa de Sud-Est şi de Est pentru controlul SALW (SEESAC). Activităţile prevăzute de decizia Consiliului vizează:

Ţările din Balcanii de Vest, în special Bosnia şi Herţegovina, Croaţia, Muntenegru şi Serbia, sunt beneficiarii identificaţi în decizia Consiliului. Punerea în aplicare a activităţilor de către SEESAC va începe în 2010.

Kosovo (1): UE a oferit asistenţă prin finanţarea unui expert pentru instituirea unei divizii privind armele de calibru mic în cadrul Ministerului Internelor din Kosovo, precum şi pentru punerea în aplicare a legii privind armele. Obiectivul global este de a consolida supremaţia legii în Kosovo prin instituirea unui sistem modern, conform standardelor UE, necesar pentru utilizarea (acordarea de licenţe, importul, exportul) armelor în alte scopuri decât cel militar. Acest proiect este finanţat prin programul TAEIX.

Africa

Comunităţile economice regionale (CER): în 2009, UE a continuat punerea în aplicare a proiectelor sale în curs în domeniul SALW în sprijinul CER în Africa, inclusiv al Comunităţii Economice a Statelor Vest-Africane, al Comunităţii Economice a Statelor Central Africane sau al Comunităţii Est-Africane. Diferitele proiecte vizează, inter alia, consolidarea capacităţii statelor de gestionare eficientă a SALW ilegale, de abordare a proliferării transfrontaliere de SALW pe baza unei abordări regionale şi de asigurare a unei supravegheri politice globale şi a unei gestionări eficiente a transferurilor legale de arme în subregiune. Aceste proiecte sunt finanţate prin Fondul european de dezvoltare.

Centrul regional pentru arme de calibru mic (RECSA): în 2009, UE a pregătit lansarea la începutul anului 2010 a unui proiect în sprijinul parteneriatului Africa-UE pentru combaterea acumulării ilicite şi a traficului ilicit de arme de foc în Africa, prin intermediul Centrului regional pentru arme de calibru mic şi armament uşor (RECSA) cu sediul la Nairobi. Proiectul vizează creşterea gradului de conştientizare şi de cunoaştere al actorilor instituţionali şi din societatea civilă relevanţi cu privire la aspectele legislative şi instituţionale ale combaterii acumulării ilicite şi a traficului ilicit de arme de foc în vederea consolidării rolului sau a înfiinţării punctelor focale naţionale şi în vederea dezvoltării şi/sau implementării planurilor naţionale de acţiune (NAP). Acesta vizează de asemenea consolidarea organizaţiilor regionale africane ale şefilor serviciilor de poliţie (RPCO) şi a capacităţii şi cooperării între agenţiile naţionale, regionale şi continentale de aplicare a legii pentru a combate traficul transfrontalier ilicit de arme de foc şi materiale explozive. Acest proiect este finanţat prin Instrumentul de stabilitate (3,3 milioane Eur).

Nigeria: la 19 noiembrie 2009, Comisia Europeană şi Guvernul Federal al Nigeriei au semnat documentul de strategie naţională Nigeria-CE şi programul orientativ naţional pentru perioada 2008-2013, unul dintre obiectivele acestuia fiind acordarea de asistenţă autorităţilor în eforturile acestora de susţinere a stabilităţii şi de creare a unui mediu de siguranţă atât în ţară, cât şi în afara acesteia în cadrul statului de drept. În acest context, UE ar putea susţine măsuri de îmbunătăţire a competenţei tehnice a agenţiilor specializate care se ocupă de aspecte privind criminalitatea organizată şi armele de calibru mic şi de consolidare a capacităţii criminalistice şi de investigaţie a poliţiei, inter alia, pentru reducerea fluxului şi a traficului ilicit de arme de calibru mic. Această asistenţă poate fi acordată prin proiecte concrete pentru a sprijini construirea capacităţilor naţionale în domenii precum acordarea de licenţe pentru deţinerea şi fabricarea de arme, dezvoltarea unui sistem de gestionare a stocurilor de arme şi sensibilizarea serviciilor vamale şi a altor agenţii de control frontalier. Aceste proiecte ar putea fi iniţial lansate în 2011.

America Centrală

Programul de control al armelor de calibru mic şi armamentului uşor din America Centrală: în 2009, Uniunea Europeană a început susţinerea Programului de control al armelor de calibru mic şi armamentului uşor din America Centrală (CASAC) pentru intensificarea combaterii traficului ilicit de arme de foc şi materiale explozive în America Centrală şi în ţările învecinate, inclusiv în zona Caraibilor. Proiectul este structurat pe două niveluri: pe de o parte, acesta se concentrează pe America Centrală, incluzând participarea Mexicului şi a Columbiei, pentru construirea capacităţilor şi consolidarea instituţiilor naţionale şi regionale şi a agenţiilor statale responsabile de controlul SALW, precum şi pentru consolidarea şi sporirea capacităţilor organizaţiilor societăţii civile de promovare a controlului asupra armelor; pe de altă parte, acesta creează un spaţiu transregional pentru schimbul de experienţă regională cu accentul pe generarea de informaţii şi îmbunătăţirea şi crearea capacităţilor în zonele frontaliere şi vamale. Acest proiect este finanţat prin Instrumentul de stabilitate (1 milion EUR).

În plus, Uniunea Europeană a susţinut proiectele de dezvoltare şi cooperare legate de reducerea şi prevenirea violenţei, inclusiv sensibilizarea privind riscurile şi asistenţa acordată victimelor, într-un număr mare de ţări (El Salvador, Sri Lanka, Kenya, Uganda etc.) pentru a contribui la întreruperea ciclului violenţei şi pentru a promova o cultură a păcii în societate. De asemenea, UE a continuat să sprijine proiecte mai largi în domeniul DDR (Republica Centrafricană, Côte d’Ivoire etc.) pentru promovarea unui mediu de siguranţă şi securitate prin atenuarea efectelor sociale ale restructurării forţelor armate, facilitarea pensionării personalului militar sau furnizarea unor oportunităţi socioeconomice pentru foştii combatanţi.

II.A.1.2. Cooperarea politică a UE cu state terţe

Chestiunea SALW a fost inclusă pe agenda unei serii de dialoguri politice periodice ale UE cu ţări terţe şi organizaţii subregionale, inclusiv din Africa, America, Orientul Mijlociu, zona Golfului, Europa de Est şi de Sud-Est.

De asemenea, UE a continuat lucrările în vederea instituirii unui dialog specific UE-China privind SALW, care ar putea prevedea iniţiative comune specifice pentru abordarea comerţului ilicit cu SALW şi muniţie aferentă. Chestiunea a fost discutată cel mai recent în cursul unei reuniuni a troicii de experţi la New York la 12 octombrie 2009. O reuniune specifică a experţilor în materie de SALW între UE şi China ar trebui convocată în 2010.

În conformitate cu Concluziile Consiliului privind includerea unui articol privind armele de calibru mic şi armamentul uşor (SALW) în acordurile dintre UE şi statele terţe, adoptate în decembrie 2008, delegaţii CODUN au fost informaţi şi au susţinut dezbateri cu privire la negocierile în curs ale acordurilor relevante cu Brunei Darussalam, China, Filipine, Libia, Mongolia, Rusia, Singapore, Thailanda şi Vietnam, în care se preconizează un articol privind SALW. În cea de a doua jumătate a anului 2009, s-a ajuns la un acord cu China, Coreea de Sud, Irak şi Libia cu privire la includerea unei clauze privind SALW în tratatele respective în curs de negociere cu UE.

II.A.2. Asistenţa financiară, tehnică şi de altă natură acordată de statele membre ale UE proiectelor privind SALW

Pe lângă proiectele finanţate de UE prin diferitele instrumente aflate la dispoziţia sa, statele membre au finanţat o gamă largă de proiecte privind SALW în mod bilateral. Până în prezent, statele membre au furnizat următoarele contribuţii la prezentul raport:

AUSTRIA

În 2009, Austria a continuat să contribuie la diferite proiecte de asistenţă conduse de ONU-ODA, în sprijinul procesului ONU împotriva SALW, punând un accent deosebit pe proiecte din Africa.

Austria a susţinut în special următoarele proiecte:

În cadrul Consiliului Parteneriatului Euro-Atlantic, Austria a oferit sprijin financiar pentru un proiect desfăşurat de NAMSA privind distrugerea SALW în Albania. Printre proiectele NAMSA în desfăşurare în 2009 care au fost susţinute de Austria în anii anteriori se numără distrugerea SALW şi a muniţiei în Ucraina şi Kazahstan.

În plus, Austria a continuat să consolideze expertiza specifică în domeniul securităţii fizice şi al gestionării stocurilor de SALW/arme convenţionale. Austria a susţinut cele două cursuri multinaţionale de formare în domeniul SALW, desfăşurate la Şcoala NATO de la Oberammergau cu formatori şi participanţi, inclusiv un exerciţiu practic într-un depozit de muniţie austriac. De asemenea, Austria a participat cu instructori la trei cursuri multinaţionale de formare în domeniul securităţii fizice şi al gestionării stocurilor în Africa şi Asia Centrală.

BELGIA

În 2009, Belgia a continuat să finanţeze câteva proiecte şi organizaţii care au vizat chestiunea proliferării cu caracter destabilizator a SALW.

În noiembrie 2009, un raport intitulat „Urmărirea armelor, perspective privind controlul, traficul şi utilizarea armelor ilegale în Columbia” a fost publicat de Universitatea din Gent, finanţat de Ministerul Afacerilor Externe din Belgia. Acesta cuprinde o analiză privind SALW confiscate de la actori armaţi neguvernamentali din Columbia, urmăreşte istoricul acestora în ţările de origine şi oferă sugestii pentru evaluarea şi îmbunătăţirea controlului exporturilor de SALW la nivel european.

În Africa, Belgia şi-a continuat sprijinul pentru proiecte vizând controlul SALW în 2009. În RDC, au fost susţinute câteva proiecte legate de DDR. În Burundi, dezvoltarea şi construcţia zonei de adunare Rubira au fost susţinute prin dezarmarea şi demobilizarea combatanţilor Palipehutu-FNL. În Mali, colectarea şi distrugerea armelor de calibru mic prin intermediul comisiilor locale au fost susţinute în regiunea Tombouctou. În Mozambic, Belgia a susţinut operaţia „Rachel”, un proces vizând distrugerea depozitelor de arme rămase după încheierea războiului civil. Procesul de distrugere are loc sub forma unor operaţii poliţieneşti combinate ale serviciului de poliţie din Mozambic şi serviciului de poliţie din Africa de Sud, care cuprind echipe multidisciplinare care acţionează în urma unor informaţii privind localizarea depozitelor de arme ascunse şi abandonate, conţinutul acestora fiind distrus după identificare.

În Balcani, Belgia a cofinanţat în 2009 un proiect al PNUD în Bosnia şi Herţegovina (SACBiH), un efort internaţional coordonat pentru instituirea unor controale adecvate ale SALW şi a unui sistem logistic securizat şi eficient de eliminare a muniţiei pentru atenuarea riscului de hazard şi a riscurilor asociate. De asemenea, Belgia a contribuit la Fondul de asistenţă NATO pentru încetarea activităţii Corpului de protecţie din Kosovo (KPC), inclusiv dezarmarea şi distrugerea SALW.

Belgia susţine de asemenea publicarea raportului anual al Small Arms Survey.

FINLANDA

În 2009, Finlanda a oferit asistenţă financiară pentru programe şi proiecte relevante, inter alia, în Kazahstan, Belarus şi Moldova.

FRANŢA

Franţa a furnizat sprijin financiar pentru Programul de tranziţie privind demobilizarea şi reintegrarea (TDRP) stabilit pentru 2009-2012. Acest program se axează pe cinci ţări prioritare (Burundi, Uganda, Republica Centrafricană, RDC şi Rwanda) şi susţine eforturile de demobilizare şi reintegrare în cadrul programelor de dezvoltare pe termen lung în ţările aflate în proces de tranziţie în regiunea Marilor Lacuri.

De asemenea, Franţa a continuat să furnizeze sprijin financiar pentru activităţile RACVIAC-CSC în Balcani.

Franţa a participat la un atelier de formare privind gestionarea stocurilor de arme şi muniţii pentru statele ECOWAS vorbitoare de portugheză şi franceză, care s-a desfăşurat la şcoala de menţinere a păcii de la Bamako în perioada 11-15 mai 2009. Atelierul a oferit ocazia de a finaliza detaliile unui plan pe cinci ani care va fi prezentat FED (Fondul european de dezvoltare) pentru finanţare.

În perioada 23-25 noiembrie 2009, Franţa a participat la un grup de lucru la Kaduna în Nigeria, pentru a finaliza un document-cadru care oferă ECOWAS orientări privind sprijinul pentru statele sale membre în gestionarea şi securizarea stocurilor de arme şi muniţii.

În cele din urmă, Franţa a însoţit două misiuni efectuate de Grupul multinaţional privind armele de calibru mic şi muniţiile (MSAG) condus de Elveţia, în vederea identificării unor măsuri de îmbunătăţire a securităţii şi siguranţei stocurilor de arme şi muniţii în Mali (misiuni desfăşurate în perioada 9-21 februarie 2009 şi în perioada 20 iunie-5 iulie 2009).

GERMANIA

Germania contribuie la proiecte şi activităţi în domeniul SALW, inclusiv muniţia aferentă, în cadrul a diferite instituţii şi organizaţii şi în cooperare cu acestea. Cele mai multe dintre aceste activităţi sunt desfăşurate într-un cadru temporal care depăşeşte limitele anului calendaristic. Iniţiativele-cheie din 2009 sunt enumerate mai jos:

Afganistan (durata 2004 -, buget global: 3 000 000 EUR)

Din anul 2004, Germania sprijină procesele DD&R (dezarmare, demobilizare şi reintegrare) şi DIAG (demobilizarea grupurilor armate ilegale) în Afganistan prin cofinanţarea eliminării şi a distrugerii armelor şi muniţiilor excedentare.

Angola (durata 2003-2009, buget global: 11 990 332 EUR)

Germania susţine reintegrarea socială şi economică a foştilor combatanţi şi a familiilor acestora în Angola. Prin intermediul Instituto de Reintegração Sócio-Profissional para Ex-militares (IRSEM), Germania contribuie la Programul de susţinere a demobilizării şi a reintegrării în Angola (ADRP), coordonat de Banca Mondială. Reintegrarea foştilor combatanţi este susţinută la nivel local prin proiecte de dezvoltare socioeconomică şi prin consolidarea administraţiei publice locale.

Cambodgia (durata 2007-2009, buget global: 1 615 000 EUR)

Germania a continuat să susţină Guvernul Regal al Cambodgiei în activitatea sa legată de chestiunile privind controlul SALW, punând accentul pe gestionarea stocurilor şi distrugerea stocurilor excedentare de muniţii convenţionale, precum şi pe depozitarea în condiţii de siguranţă a armelor poliţiei.

Republica Democratică Congo (durata: 2005-2011, buget global: 12 000 000 EUR)

Germania susţine reintegrarea socială şi economică a copiilor şi a tinerilor asociaţi anterior forţelor combatante în provincia Maniema din RDC cu 3,5 milioane EUR (asistenţă tehnică), precum şi cu fonduri destinate reintegrării foştilor combatanţi care se ridică la 8,5 milioane EUR (până în octombrie 2008, asistenţă financiară) pentru proiecte de infrastructură care presupun o utilizare intensivă a forţei de muncă.

Kosovo (durata 2006 -, buget global: 500 000 EUR)

Germania a continuat să sprijine activităţile Saferworld care urmăresc să sporească participarea publicului la reducerea deţinerii ilegale de către civili de arme de calibru mic şi armament uşor şi să promoveze un mediu de securitate cu o capacitate mai mare de răspuns în Kosovo.

Nepal (durata 2007-2010, buget global: 5 000 000 EUR)

Începând din 2007, Germania a pus în aplicare proiectul „Acordarea de sprijin măsurilor privind procesul de pace” în sudul ţării. Proiectul prevede furnizarea de servicii de bază precum aprovizionarea cu apă, salubrizarea şi acordarea de îngrijiri medicale luptătorilor maoişti deţinuţi şi populaţiilor comunităţilor învecinate.

Nepal (durata 2007-2010, buget global: 2 300 000 EUR)

În vestul mijlociu al Nepalului, Germania sprijină programul de reabilitare şi reintegrare socioeconomică a foştilor combatanţi/PSI/refugiaţilor şi comunităţile gazdă din districtele Rukum şi Rolpa. Principalele obiective ale proiectului urmăresc crearea unei infrastructuri sociale şi economice de bază şi îmbunătăţirea veniturilor gospodăriilor din sectoarele agricole şi neagricole. Programul contribuie la punerea în aplicare a acordului de pace din 2006.

Regiunea lărgită a Marilor Lacuri (durata 2003-2009, buget global: 12 900 000 EUR)

Germania contribuie la Fondul de asistenţă al Programului multinaţional de demobilizare şi reintegrare (MDRP) pentru regiunea lărgită a Marilor Lacuri, coordonat de Banca Mondială, cu o sumă care se cifrează la 12,9 milioane EUR. Germania alocă, de asemenea, fonduri proiectului „Combaterea proliferării ilicite a armelor de calibru mic şi armamentului uşor”, care este pus în aplicare în cadrul acţiunii de susţinere a procesului Conferinţei privind regiunea Marilor Lacuri (2004-2011)/7,5 milioane EUR.

„Programul sectorial privind pacea şi securitatea” (durata 2008-2014, buget global: 5 000 000 EUR)

În 2001, guvernul german a instituit proiectul sectorial „Cooperare pentru dezvoltare şi controlul armelor de calibru mic (DECOSAC)”. Unul dintre obiectivele proiectului constă în dezvoltarea şi testarea instrumentelor pentru controlul armelor de calibru mic în cooperarea pentru dezvoltare. În iulie 2008, proiectul sectorial „Cooperare pentru dezvoltare şi controlul armelor de calibru mic” a fuzionat cu proiectul sectorial privind „Prevenirea crizelor” şi „Reforma sectorului de securitate”, rezultând programul sectorial privind „Pacea şi securitatea” (durata 2008-2014, buget 2008-2011: 5 000 000 EUR). Programul „Pacea şi securitatea” abordează chestiuni legate de SALW în cadrul reducerii şi prevenirii violenţei armate.

Senegal [2004-2015, bugetul pentru cea de a doua etapă (2007–2010): 11 800 000 EUR]

Germania sprijină programul de consolidare a păcii şi de dezvoltare socioeconomică în regiunea Casamance. Programul promovează iniţiative de pace şi măsurile de reintegrare a persoanelor returnate la nivel local. De asemenea, programul asigură sprijin pentru reconstruirea infrastructurii sociale şi economice, precum şi pentru producţia agricolă şi alte surse de venit.

Germania a continuat să sprijine activităţile de cercetare ale Small Arms Survey privind anumite aspecte ale comerţului ilicit cu SALW, în special comerţul cu muniţii.

UNGARIA

Ungaria participă la proiectul „O abordare regională a reducerii stocurilor de arme” (RASR) desfăşurat de Agenţia de apărare şi de reducere a ameninţărilor a SUA (DTRA) în Balcanii de Vest, al cărui obiectiv îl reprezintă menţinerea stabilităţii şi prevenirea comerţului ilicit cu SALW prin sprijinirea proiectelor de distrugere a SALW din regiune.

IRLANDA

În 2009, Irlanda a oferit finanţare în valoare de 180 000 EUR în sprijinul proiectului „Acţiunea de coordonare a Organizaţiei Naţiunilor Unite privind armele de calibru mic (CASA)” care urmăreşte să elaboreze o serie de standarde acceptate pe plan internaţional cu privire la armele de calibru mic şi armamentul uşor (ISACS).

Irlanda a oferit de asemenea finanţare în valoare de 46 100 EUR Forumului de la Geneva, o organizaţie cu sediul la Geneva care urmăreşte să dezvolte parteneriate cu guverne, organizaţii internaţionale şi ONG-uri şi între acestea cu privire la dezarmare şi chestiuni vizând controlul armelor. Aceasta continuă să depună eforturi pentru susţinerea proceselor existente pentru a combate proliferarea şi utilizarea abuzivă a armelor de calibru mic şi a armamentului uşor.

Irlanda consideră că participarea societăţii civile este vitală în procesul privind armele de calibru mic şi că experienţa acumulată de ONG-uri este deosebit de importantă în evidenţierea aspectelor cheie. Din acest motiv, Irlanda sprijină în continuare activitatea Reţelei internaţionale de acţiune împotriva armelor de calibru mic (IANSA) printr-o finanţare în valoare de 8 820 EUR în 2009.

LETONIA

Letonia participă în mod activ la lucrările forurilor internaţionale referitoare la armele de calibru mic şi armamentul uşor şi la aspectele privind armele convenţionale, în special la lucrările desfăşurate de ONU, OSCE, NATO. Letonia transmite anual organizaţiilor sus-menţionate rapoarte naţionale privind eforturile sale de combatere a traficului ilicit de SALW.

LITUANIA

În cadrul activităţilor de reconstrucţie întreprinse în provincia Ghor din Afganistan, personalul militar lituanian desfăşoară, începând din 2005, acţiuni de distrugere a stocurilor de SALW vechi, excedentare şi colectate, a dispozitivelor explozive şi a muniţiei. Echipa de reconstrucţie a provinciei asistă, de asemenea, autorităţile locale în programul de demobilizare a grupurilor armate ilegale (DIAG) în Afganistan, la depozitarea armelor, la marcare şi la contabilitate. Echipa de reconstrucţie a provinciei a asistat, de asemenea, autorităţile locale la colectarea de SALW şi de muniţie.

LUXEMBURG

Din 2008 până în 2010, autorităţile luxemburgheze finanţează un proiect al Grupului de cercetare şi informare pentru pace şi securitate (GRIP), intitulat „Consolidarea unei reţele de ONG-uri africane în domeniul prevenirii conflictelor şi al consolidării păcii”. Acest proiect prevede, printre altele, crearea unei reţele de ONG-uri în Africa Centrală şi Africa de Vest care activează în domeniul culturii păcii, al instituirii păcii şi al luptei împotriva proliferării armamentului uşor. Contribuţia totală a acestui proiect se ridică la 285 000 EUR.

ŢĂRILE DE JOS

În 2009, Ţările de Jos au contribuit (printre altele) la următoarele instituţii, proiecte şi activităţi din domeniul armelor de calibru mic şi armamentului uşor (SALW) şi al muniţiilor:

POLONIA

Polonia participă la Proiectul UE pe termen lung privind exportul produselor cu dublă utilizare destinat reprezentanţilor autorităţilor de control al exporturilor din Georgia. Proiectul urmăreşte prezentarea cadrului juridic internaţional şi naţional în domeniul controlului exporturilor de arme şi de produse cu dublă utilizare (inclusiv SALW). Principalele chestiuni care fac obiectul discuţiei sunt: sistemul georgian de control al exporturilor în vigoare, coerenţa şi transparenţa acestuia, precum şi posibile domenii care pot face obiectul unei îmbunătăţiri. Proiectul este desfăşurat în cooperare cu Austria, Germania, Slovenia şi Suedia.

PORTUGALIA

Ori de câte ori a fost necesar, forţele armate portugheze participante la operaţii de menţinere a păcii sau de impunere a păcii au reţinut şi distrus arme de calibru mic şi armament uşor.

SPANIA

— Organizaţia statelor americane (OAS)

În 2009, Spania a contribuit în mod voluntar cu 320 000 EUR la OAS, în scopul sprijinirii proiectelor de asistenţă legislativă şi a proiectelor de consolidare a reţelelor parlamentare.

— Forumul parlamentar privind SALW

Doi parlamentari spanioli participă în mod obişnuit la Forumul parlamentar privind SALW, de la crearea sa în Spania în octombrie 2002. Spania a adus următoarea contribuţie voluntară la forum: 30 000 EUR în 2007, 80 000 EUR în 2008 şi 100 000 EUR în 2009.

— Comunitatea Economică a Statelor Vest-Africane (ECOWAS)

Spania a semnat un memorandum de înţelegere cu Secretariatul executiv al Comunităţii Economice a Statelor Vest-Africane (ECOWAS) prin care s-a angajat să contribuie la activităţile şi programele organizaţiei cu suma de 500 000 EUR, din care 200 000 EUR reprezintă o contribuţie generală, iar 300 000 EUR se alocă susţinerii programului de control al SALW în Africa de Vest.

SUEDIA

În special prin intermediul Ministerului Afacerilor Externe, al Agenţiei Suedeze de Cooperare Internaţională pentru Dezvoltare (SIDA), al forţelor armate suedeze şi al Folke Bernadotte Academy (FBA), Suedia a oferit sprijin unei serii de proiecte care au drept scop prevenirea, combaterea şi eradicarea comerţului ilicit cu SALW sub toate aspectele sale, astfel cum prevede Programul de acţiune al ONU.

În 2009, MAE a contribuit la următoarele proiecte şi activităţi:

În 2009, SIDA a contribuit la următoarele proiecte şi organizaţii:

În 2009, forţele armate suedeze au contribuit la următoarele proiecte şi activităţi:

În plus, FBA a contribuit la următoarele proiecte şi activităţi în cursul anului 2009:

REGATUL UNIT

Regatul Unit a asigurat finanţare Saferworld pentru a contribui la realizarea unui proiect cu durata de doi ani (începând din aprilie 2009) pentru a colabora cu instituţiile publice şi cu actori ai societăţii civile din China în vederea unei mai bune înţelegeri a importanţei unei abordări responsabile a transferurilor de arme convenţionale, inclusiv a conceptului unui tratat internaţional privind comerţul cu arme (TCA).

Acest proiect urmăreşte trei direcţii principale: dialogul politic, creşterea gradului de sensibilizare şi cercetarea.

Regatul Unit a asigurat finanţare de bază pentru RECSA (Centrul regional pentru arme de calibru mic) în vederea consolidării coordonării acţiunilor împotriva proliferării armelor de calibru mic ilicite şi a armamentului uşor ilicit în regiunea Marilor Lacuri, Cornul Africii şi în statele învecinate, pe baza principiilor, a scopurilor şi a obiectivelor Declaraţiei de la Nairobi, Protocolului de la Nairobi şi a Acordului privind înfiinţarea RECSA.

De asemenea, Regatul Unit a finanţat Atelierul regional al ONUODA din 2009 privind transparenţa în domeniul armelor convenţionale, desfăşurat la Dakar şi destinat statelor din Africa de Vest. Atelierul s-a concentrat asupra transparenţei în transferurile de arme convenţionale, a măsurilor de sporire a încrederii şi a desfăşurării unor sesiuni practice de exerciţii.

Comitetul parlamentar al UK privind controlul exporturilor de arme a efectuat o vizită la Kiev în mai 2009, în urma unei vizite efectuate de parlamentari ucraineni la Londra în 2007. Promovarea transparenţei şi o examinare parlamentară mai eficientă a proceselor de export al armelor desfăşurate în Ucraina au reprezentat principalele obiective ale acestor vizite.

În iunie 2009, experţi ai OSCE, UK şi SUA au contribuit la organizarea distrugerii şi a eliminării în condiţii de siguranţă a uni excedent de 324 de sisteme portabile de apărare antiaeriană (MANPADS) în Cipru.

II.A.3. Participarea la seminare şi conferinţe internaţionale sau organizarea acestora

ROMÂNIA

În martie 2009, Saferworld (ONG din Regatul Unit) a organizat la Bucureşti un seminar regional intitulat „Reducerea riscului de diversiune a transferurilor internaţionale de arme de calibru mic şi armament uşor”, împreună cu Agenţia Naţională de Control al Exporturilor (ANCEX) şi în cooperare cu Fundaţia EURISC (ONG din România).

Seminarul a urmărit să identifice bunele practici şi să consolideze dialogul internaţional privind abordările extinse utilizate de state în vederea identificării şi a limitării riscurilor specifice legate de deturnarea SALW către utilizatori finali neautorizaţi şi către utilizări finale neautorizate, inclusiv strategii pentru atenuarea acestor riscuri.

II.A.4. Alte iniţiative

Poziţia comună privind exporturile de arme

UE a continuat să încurajeze cu fermitate realizarea de progrese în privinţa intensificării controalelor transferurilor licite de arme convenţionale, inclusiv de SALW şi muniţie aferentă. În cadrul Grupului de lucru pentru exportul de arme convenţionale, statele membre raportează cu privire la modul în care este pusă în aplicare Poziţia comună 2008/944/PESC în cadrele legislative naţionale; Bosnia şi Herţegovina, Canada, Croaţia, Islanda, Muntenegru şi Norvegia s-au aliniat în mod oficial cu poziţia comună.

În conformitate cu politica UE de transparenţă privind exporturile de arme şi în cadrul punerii în aplicare a articolului 8 din Poziţia comună 2008/944/PESC, la 8 octombrie Consiliul a luat act de cel de al 11-lea Raport anual al UE privind exporturile de arme (JO C 265, 6.11.2009).

Iniţiativa UE de împiedicare a comerţului ilicit de arme de calibru mic şi armament uşor prin intermediul transportului aerian

În primul semestru al anului 2009, UE a continuat, de asemenea, punerea în aplicare a iniţiativei sale de împiedicare a traficului ilicit de arme de calibru mic şi armament uşor prin intermediul transportului aerian, lansată în 2007. Delegaţii CODUN şi SITCEN au discutat în cadrul mai multor reuniuni posibilităţile de accentuare a impactului iniţiativei şi al reţelei de puncte focale ale statelor membre. Stadiul punerii în aplicare a iniţiativei a fost, de asemenea, analizat îndeaproape în cadrul reuniunii experţilor din 13 mai 2009, organizată în comun de SIPRI, preşedinţia cehă şi Suedia. În 2009, un nou studiu privind proliferării SALW pe calea aerului în Africa subsahariană a fost elaborat de SITCEN pe baza contribuţiilor primite din partea statelor membre. Studiul reprezintă un document confidenţial şi urmează a fi utilizat de autorităţile relevante din statele membre ca instrument de prevenire a comerţului ilicit cu SALW pe calea aerului.

De asemenea, statele membre ale UE au întreprins următoarele activităţi la nivel naţional:

SPANIA

Spania a organizat „Al 6-lea seminar regional privind armele de calibru mic şi armamentul uşor” consacrat viitorului programului de acţiune al Organizaţiei Naţiunilor Unite şi proiectului de tratat privind comerţul cu arme, care s-a desfăşurat în perioada 16-20 februarie 2009, precum şi „Al doilea seminar privind Declaraţia de la Geneva privind violenţa armată şi dezvoltarea”, care s-a desfăşurat în perioada 20-23 aprilie 2009, ambele fiind organizate la Centrul de formare din Cartagena de Indias (Columbia) în cadrul proiectelor de formare şi de asistenţă desfăşurate de Agenţia Spaniolă de Cooperare Internaţională pentru Dezvoltare (AECID) pentru ţările din America Latină.

Spania a finanţat şi a participat la un atelier privind aplicarea instrumentului internaţional de marcare şi urmărire a SALW, desfăşurat la Lima în perioada 24-25 februarie şi organizat de Peru.

SLOVENIA

Slovenia a făcut schimb de date cu statele membre ale UE privind persoanele fizice şi juridice autorizate să efectueze operaţiuni de brokeraj care implică arme.

Slovenia a semnat numeroase acorduri bilaterale şi a organizat activităţi cu ţările din Balcanii de Vest. Poliţia slovenă are ofiţeri de legătură la Zagreb, Belgrad şi Podgoriţa.

Slovenia este membru al centrului SECI. Aceasta participă activ la proiectele respective prin intermediul autorităţile sale vamale şi poliţieneşti.

În 2008 şi 2009, Serviciul criminalistic al poliţiei a redactat un raport privind situaţia comerţului ilicit cu arme în Republica Slovenia. Raportul sistematic include toate datele privind infracţiunile care implică arme legale sau ilegale în Slovenia în perioadele care au făcut obiectul raportului şi privind cauzele penale finalizate în instanţele slovene. De asemenea, raportul cuprinde date şi o evaluare a situaţiei referitoare la incidentele care implică arme (sinucideri, vătămări) şi a utilizării armelor legale în săvârşirea de infracţiuni.

II.B. Participarea la activităţile organizaţiilor internaţionale şi la acordurile regionale în domeniul armelor convenţionale, în special al armelor de calibru mic şi armamentului uşor

UE a continuat să susţină punerea în aplicare a Programului de acţiune al ONU privind SALW care rămâne baza pentru eforturile întreprinse la nivel global. În cadrul pregătirii următoarei sesiuni din 2010 a reuniunii bienale a statelor şi a Conferinţei de revizuire din 2012, UE a continuat să promoveze punerea integrală în aplicare a Programului de acţiune al ONU privind SALW în relaţiile sale cu ţările terţe. În perioada dintre sesiuni, UE a început, de asemenea, examinarea acţiunilor şi a proiectelor specifice care urmează să fie elaborate în sinergie cu ONUODA şi cu alţi donatori în vederea consolidării şi a îmbunătăţirii punerii în aplicare a celor mai relevante instrumente internaţionale în domeniul SALW. Urmează să fie adoptată o decizie a Consiliului în acest sens, în prima jumătate a lui 2010 (a se vedea secţiunea II.A.1.1 pentru o descriere detaliată a deciziei Consiliului).

Grupul de lucru deschis (OEWG) instituit pentru a facilita continuarea analizei privind punerea în aplicare a recomandărilor cuprinse în Raportul Secretarului General al ONU privind TCA din 2008 s-a reunit de două ori în 2009, în martie şi iulie.

De asemenea, UE a jucat un rol esenţial în procesul referitor la tratatul privind comerţul cu arme (TCA) în 2009. Statele membre ale UE au sprijinit în mod unanim noul proiect de rezoluţie a AGONU cu privire la TCA, adoptat în cadrul celei de a 64-a reuniuni a Primului comitet al AGONU din octombrie 2009. Rezoluţia, sprijinită de marea majoritate a statelor membre ale ONU, cuprinde decizia de convocare a unei conferinţe internaţionale privind TCA în 2012 care va fi pregătită de cinci comitete pregătitoare care se vor reuni în perioada 2010-2012.

UE a continuat de asemenea să invite şi să încurajeze ţările terţe să sprijine acest proces. Statele membre ale UE au participat în mod activ la lucrările desfăşurate cu ocazia celor două reuniuni din lunile martie şi iulie ale Grupului de lucru deschis (OEWG) instituit în 2009 pentru a facilita continuarea analizei privind punerea în aplicare a recomandărilor cuprinse în Raportul Secretarului General al ONU din 2008 privind TCA.

Au fost formulate declaraţii ale UE de deschidere şi de închidere, mai multe state membre ale UE contribuind substanţial la discuţiile tematice privind domeniul de aplicare, principiile şi parametrii unui TCA. UE a sprijinit pe deplin adoptarea raportului procedural al primelor două sesiuni ale OEWG, recunoscând necesitatea organizării unei acţiuni internaţionale pentru a aborda problemele referitoare la comerţul nereglementat cu arme convenţionale şi la deturnarea acestora spre piaţa ilicită.

Angajamentul Uniunii Europene pentru promovarea unui viitor TCA pe lângă statele terţe a fost dovedit şi prin adoptarea şi punerea în aplicare a Deciziei 2009/42/PESC a Consiliului în vederea promovării în rândul ţărilor terţe a procesului de elaborare a unui tratat privind comerţul cu arme, adoptată de Consiliu în ianuarie 2009 (a se vedea secţiunea II.A.1.1 pentru o descriere detaliată a deciziei Consiliului).

În 2009, UE şi-a consolidat de asemenea cooperarea cu OSCE, inclusiv prin participarea la discuţiile tematice privind SALW şi armele convenţionale din cadrul organismelor relevante ale OSCE. Secretariatul Consiliului a participat deja la 22 septembrie 2009 la reuniunea privind SALW desfăşurată cu ocazia Forumului OSCE pentru cooperare în domeniul securităţii, în cadrul căreia a prezentat statelor OSCE participante Strategia UE privind SALW. De asemenea, Secretariatul Consiliului şi Comisia au stabilit contacte cu Centrul de prevenire a conflictelor din cadrul OSCE pentru a explora posibilitatea unor viitoare iniţiative UE-OSCE în domeniul SALW.

De asemenea, statele membre ale UE au întreprins următoarele activităţi la nivel naţional:

REPUBLICA CEHĂ

Republica Cehă participă periodic la activităţile şi lucrările organismelor şi organizaţiilor internaţionale care abordează, inter alia, problemele legate de armele de calibru mic şi armamentul uşor, de muniţie şi de armele convenţionale, şi anume ONU, OSCE, precum şi activităţile şi schemele NATO privind SALW şi armele convenţionale.

ESTONIA

În 2009, Estonia a continuat să îmbunătăţească punerea în aplicare a instrumentelor existente în domeniul armelor de calibru mic şi armamentului uşor.

Membri forţelor armate estone participante la operaţii de menţinere a păcii sau de impunere a păcii au distrus arme de calibru mic şi armament uşor.

Estonia s-a alăturat principalelor organizaţii internaţionale angajate, inter alia, în activităţi legate de combaterea problemei SALW. În acest cadru, Estonia participă în mod activ la discuţii tematice. Reprezentanţi estonieni au participat activ la o serie de conferinţe, cursuri şi seminare internaţionale consacrate problemelor SALW, organizate de ONU, OSCE, UE şi alte organizaţii internaţionale, precum şi de ONG-uri. De asemenea, Estonia sprijină negocierile referitoare la un tratat internaţional privind comerţul cu arme.

FINLANDA

Pe parcursul anului 2009, Finlanda a participat în continuare în mod activ la activităţile organizaţiilor internaţionale şi la acordurile regionale privind chestiuni legate de SALW (UE, ONU, OSCE, NATO/EAPC şi Wassenaar).

FRANŢA

Luând act de absenţa aproape totală de trimiteri la SALW în acordurile Uniunii Europene cu ţări terţe cu o dimensiune PESC, Franţa a determinat adoptarea unui articol privind SALW ca una dintre „clauzele politice” pe durata preşedinţiei Consiliului UE deţinute de aceasta. Prin urmare, în 2009 Franţa a sprijinit luare în considerare a chestiunilor legate de SALW în cadrul negocierilor cu privire la acorduri între Uniunea Europeană şi ţări terţe, pentru a îmbunătăţi punerea în aplicare a Strategia UE de combatere a acumulării ilicite şi a traficului ilicit de arme de calibru mic şi armament uşor (SALW), precum şi de muniţie aferentă din 2005.

În cadrul Grupului de lucru pentru dezarmare globală şi controlul armamentului (CODUN), Franţa a încurajat o iniţiativă de combatere a traficului ilicit de SALW pe calea aerului. Franţa a contribuit la elaborarea de către SITCEN a unei liste a companiilor aeriene susceptibile de a fi implicate în acest trafic. Franţa a sprijinit proiectul prezentat de SIPRI în acest domeniu, ca urmare a seminarului din mai 2009 organizat de Suedia în asociere cu preşedinţia cehă a Uniunii Europene cu tema „Traficul de arme, fluxurile ilicite şi reţelele de destabilizare”.

GERMANIA

Germania participă activ la activităţile organizaţiilor internaţionale şi regionale, precum şi la acorduri privind armele de calibru mic şi armamentul uşor, inclusiv muniţiile aferente. Aceste mecanisme multilaterale includ în special ONU, OSCE, NATO şi Aranjamentul de la Wassenaar. Germania detaşează periodic experţi pentru vizite de examinare şi evaluare, precum şi pentru ateliere şi seminare organizate în cadrul acestor organizaţii. Germania susţine periodic politica în domeniul SALW/al armelor convenţionale şi cursuri de punere în aplicare